МАМЛАКАТ ТАРАҚҚИЁТИНИНГ МУҲИМ ОМИЛИ\nЎсмирлик ҳиссиётларга, орзу-умидларга тўла давр. Аммо ҳар нарсанинг меъёри бўлгани яхши. Чунки, жиловланмаган орзу, ҳиссиётлар ва хомхаёллар оғушида мақсадга етишаман, деб боши берк кўчага кириб қолиш ҳам ҳеч гап эмас.\nВоқеамиз "қаҳрамон"лари ҳам олдиларига қўйган мақсадлари ана шундай хомхаёл эканлигини англаганларида жуда кеч бўлган эди.\nБир коллежда, бир курсда ўқийдиган "тўрт оғайни ботир"лар одатдагидек дарс тугагач, кунни мароқли ўтказиш мақсадида кечки пайт шаҳардаги "Белка" интернет-кафесида учрашишга келишиб олишди. Айтилган вақтда, белгиланган жойда ҳозир бўлган болалар интернет-кафеда хорижнинг "Форсаж" номли янги фильми келганлигини билиб, шуни қўйиб беришни илтимос қилишди. Фильм намойиши уларга ўзгача таъсир кўрсатди. Айниқса, фильм қаҳрамонларининг мақсад сари интилишлари ва воқеалар болаларда ўзига бўлган ишончни кучайтириб, ана шундай "қаҳрамонлик" сари ундади.\nАйниқса, Асаднинг ўртага ташлаган режаси уларни жуда қизиқтириб қўйди. Бундан кейинги уч-тўрт кун фақат шу фикр муҳокамаси билан ўтди, деса ҳам бўлади. Ниҳоят, бу фикр йўловчи автомашиналарни зўрлик билан қўлга киритиш ҳақидаги режа билан якун топди.\nИшни узоққа чўзиб ўтирмай, шу йилнинг 4 февраль куни кечки пайт Ботирнинг уйида тўпланишди. Овқатланиб, сўнг Ботирнинг хонасига кириб кетишди. Орадан бироз ўтгач, Ботир отасининг ёнига чиқиб, болалар билан музика эшитиш баҳонасида шаҳардаги кўп қаватли уйдаги хонадонларига бориш учун рухсат сўради. Ботирнинг дўстларини ота-онаси яхши танишганлиги учун ҳам уларнинг бу хонадонда йиғилишлари ҳеч қандай шубҳа уйғотмади ва шу сабабли ота рухсат берди. Ботир уйдан чиқаётиб, ошхонадаги иккита пичоқни кийимлари орасига солиб чиқди. Лекин кўп қаватли уйга эмас, балки доим ўзлари йиғиладиган интернет-кафега келишди.\nТузилган режа бўйича, Ботир ва Ўктам кафеда кутадиган, Асад билан Шокир эса "ўлжа" топиб келадиган бўлишди. Шу мақсадда Шокир билан Асад Тошкентга қатнайдиган автомашиналар тўпланадиган жойга йўл олишди. Олдинига четроқда туриб, автомашина танлашди. Йўл ёқасида турган "Ласетти" автомашинаси кўзларига оловдек кўринди, шекилли, унинг эгаси ёнига келиб, "Ака, Тошкентгами", деб сўрашди. Ҳайдовчидан "ҳа" деган жавобни эшитгач, тўртта одам борлигини айтиб, кира ҳақини 180 минг сўмга "пиширишди". Қолган иккита шерикларини эса шаҳардаги "Белка" интернет-кафесидан олиб кетадиган бўлиб, йўлга чиқишди.\nОлдиндан келишилганидек, пичоқ билан қуролланган Шокир олди ўриндиққа, иккинчи пичоқни олган Асад эса Ўктам ва Ботир билан орқа ўриндиққа жойлашишди.\n— Ўқишга кетаяпсизларми дейман, — сўради ҳайдовчи.\n— Йўқ, ака, дўстларимизни спорт мусобақасида қўллаш учун кетаяпмиз, — дея жавоб қайтарди Шокир.\n— Тошкентнинг қаерига боришни келишмабмиз ҳам-ку, — деди ҳайдовчи таажжубланиб.\n— Ака, сиз юраверинг. Тошкентга кираверишда телефон қилиб билиб оламиз.\nЙўловчиларнинг бориш манзили ҳали аниқ бўлмаса-да, ҳайдовчи учун уларнинг бир жойда тушишлари бир-бирига бегона бўлган одамларни турли манзилга олиб боришдан кўра жуда қулай эди. У шуни ўйлаб, одатдагидек катта йўлдан эмас, балки шаҳарни четлаб ўтиб кетадиган қисқароқ йўлдан юрди.\nЙўлнинг ҳар икки тарафи гоҳо боғлар, гоҳо кенг далалардан иборат бўлгани, шаҳардан ташқарига кўп чиқмайдиган йўловчиларнинг эътиборини тортди. Шу зайл ярим соатдан ошиқ вақт қандай ўтиб кетгани ҳатто сезилмади ҳам.\nОрага чўккан сукунатни Ўктам бузди. У Ботирнинг биқинига секин туртиб, бошламайсанми, дегандек имлади.\nБотир қорни оғриб қолганлигини баҳона қилиб, ҳайдовчидан четроққа тўхташни илтимос қилди. Машина йўл четига тўхтагач, Ўктам ҳам бирга бораман, дея Ботир билан тушиб кетди.\nУлар қайтиб келишгач, машина яна йўлга тушди. Аммо бирортаси "иш"ни бошлай, демасди. Орадан ўн беш минут ўтар-ўтмас Ўктам ўз телефонидан қолганларга бошламаймизми, деган мазмунда смс юборди. Бунга ҳеч ким жавоб қилмагач, Ботирни секин туртиб, тушмайсанми, деган ишорани қилди. Ботир яна қорни оғриётганлигини айтиб, машинани тўхтатди ва Ўктамга бирга юр, дегандек имлаб, тушиб кетди.\nМашинанинг кимсасиз ва қоронғу жойда тўхтаганлиги айни муддао эди. Ҳайдовчи ҳам фурсатдан фойдаланиш учун машинадан сигарет чеккани тушиб кетади.\nБотирнинг ўта безовталигидан ҳайрон бўлиб, орқасидан етиб келган Ўктам:\n— Нима дейсан? — деб сўради.\n— Ҳайдовчи синфдошимиз Барнонинг отаси Наримон ака-ку, танимадингми? — деди Ботир кўзларини олайтирганича.\n— Мен нима қилай? — ҳайрон бўлди Ўктам.\n— Бу ишни қилиш керак эмас, — деди Ботир.\nБолалар баҳслашганча, машинага қайтиб келиб ўтиришди. Лекин Ботир бу сафар ҳам узоқ "юролмади". Ўн минутлар вақт ўтиб, у машинани яна тўхтатишни сўради. Аммо бу сафар ҳайдовчи чидаб туришини, бироздан сўнг милиция пости келишини, ўша ерда тўхтатишини айтди. Ҳайдовчининг бу гапи болаларнинг бошига муздек сув сепгандек бўлди ва улар жимиб қолишди. Буни ҳайдовчи ҳам сезиб, буларнинг пули йўқ, шекилли, шунинг учун кира ҳақини бермай, текинга етиб олишмоқчи, деган шубҳага борди-ю, сездирмасдан йўлида давом этди. Бироқ, сал ўтиб ўзига келган Ботир машинани тўхтатмаса бўлмаслигини айтди. Ҳайдовчи иложсиз тўхтади.\nЎктам бу сафар ҳам Ботирга шерик бўлди.\nШокир бундай кетавериш ярамайди, дегандек орқа ўриндиқдаги Асадга қараб қўйди. Бу бошла, деган ишора эди. Асад ёнидан пичоқни чиқариб, ҳайдовчининг бўйнига тиради ва "бизга машина керак" деб пичоқни тортиб юборди. Лекин ҳайдовчи курткасининг ёқаси баланд бўлиб, бўйнини беркитиб турганлиги боис, Асад ҳамла қилган вақтда бошини пастга эгишга улгурди ва пичоқ унинг лаби ва жағини тилиб юборди. Ҳайдовчи орқага ўгирилиб, Асаднинг қўлидаги пичоқ тиғини ушлаб, тортиб олмоқчи бўлганида, кафтини кесиб кетди.\nАввалига бироз довдираган Шокир ҳам ҳайдовчига ён томондан пичоқ билан ҳужум қилди. Аммо ҳайдовчи буни сезиб, унинг қўлидаги пичоқни тиғидан ушлаб олишга улгурди ва бор кучи билан тиғни қайириб, синдириб юборишга, Асаднинг қўлидаги пичоқни эса кафти кесилиб кетган бўлишига қарамай, тортиб олишга эришди. Бу орада пичоқ унга қаршилик қилаётган Асаднинг қўлини кесиб кетди-ю, у оғриқдан бақириб юборди. Ҳайдовчини қаттиқ жароҳатлашган бўлишса-да унга кучлари етмаслигига ақли етган босқинчилар эшикни очиб, қочиб қолишди.\nМашинага яқинлашиб келаётган Ўктам билан Ботир машина ичидаги ғала-ғовурни ва ундан қочиб чиққан Асад ва Шокирнинг аҳволини кўриб, уларга қўшилиб қочишга тушишди. Олган жароҳатларидан юз-қўллари қонга бўялган ҳайдовчи уларни 10-15 метрлар қувлаб, ортига қайтди.\nДалалардан ўтиб йўлга чиқиб олган босқинчи болалар йўловчи автомашинага чиқиб, уйларига етиб олишди. Ёнларида пуллари бўлмаганлиги учун кира ҳақига Шокирнинг қўл телефонини беришди.\nСодир бўлган бу ишни ҳеч ким билмайди, деб ўйлаган босқинчилар эртаси куни қўлга олиндилар. Суд уларнинг содир этган жиноятини кўриб чиқиб, беш йилдан тўққиз йилгача бўлган муддатга озодликдан маҳрум қилиш жазосини тайинлади.\nТолиб ТЎРАЕВ, Бош прокуратура бошқарма катта терговчиси\nБОЛАЛАРИМИЗ БАРКАМОЛ БЎЛСИН\nМамлакатимиз мустақилликка эришган дастлабки кунлардан бошлаб Президентимиз ва ҳукуматимиз томонидан фарзандларимизнинг ҳар томонлама соғлом камол топиши учун кенг имконият ва шароитлар яратилди. Уларни умумбашарий қадриятлар руҳида тарбиялашга алоҳида эътибор қаратилди. Болалар ҳуқуқлари ва манфаатларини ҳимоя қилишга қаратилган тегишли қонунлар қабул қилинди. Биргина она ва бола саломатлигини муҳофаза қилиш борасида олиб борилаётган кенг кўламли ислоҳотлар, таълим тизимидаги бугунги янгиланишларнинг барчаси бу соҳада эришилган ютуқларнинг амалий исботидир.\nЖорий йилимизга яхши ниятлар билан "Соғлом бола йили" деб ном берилди. Табиийки, ушбу йилда ҳам йил номи, қабул қилинган Давлат дастури ва унда белгиланган вазифалар вояга етмаганларнинг ҳуқуқ ва манфаатларини ҳимоя қилиш, соғлом ва комил инсон бўлиб улғайиши йўлида қўйилаётган дадил қадамлардан бири бўлди.\nМаълумки, 1992 йил 9 декабрда Ўзбекистон халқаро ҳуқуқий ҳужжат — Бола ҳуқуқлари тўғрисидаги Конвенцияга қўшилди ва айни пайтда ушбу ҳужжатда эътироф этилган ҳуқуқларни амалга ошириш учун мамлакатимизда барча чора-тадбирлар белгилаб берилган. Бола ҳуқуқлари тўғрисидаги Конвенция талабларидан келиб чиқиб айтиш мумкинки, юртимизда бола ҳуқуқларини ҳимоялашга қаратилган ислоҳотлар бола ҳуқуқлари, эркинликлари ва қонуний манфаатларини таъминлаш, бола ҳаёти ва соғлиғини муҳофаза қилиш, боланинг камситилишига йўл қўймаслик, унинг шаъни ва қадр-қимматини ҳимоя қилиш, болалар ҳуқуқлари ва имкониятларининг тенглигини таъминлаш каби йўналишларда олиб борилаётганига барчамиз гувоҳмиз.\nРеспубликамизда бугунги кунда бола ҳуқуқлари, эркинликлари ва қонуний манфаатларини таъминлашни тартибга солувчи қонунчилик тизими яратилган. Жумладан, мазкур тизим Конституция, Фуқаролик, Оила, Меҳнат, Жиноят-ижроия, Маъмурий жавобгарлик тўғрисидаги кодексларни, шунингдек, соҳага тегишли масалаларни тартибга солувчи бошқа норматив-ҳуқуқий ҳужжатларни ўз ичига олади.\nКонституциямизда "Ота-оналар ўз фарзандларини вояга етгунларига қадар боқиш ва тарбиялашга мажбурдирлар", дейилади. Бу билан таъкидланадики, мамлакатимизда дунёга келган ҳар бир фарзанд, токи у ўсиб-улғайгунча, албатта, ота-она бағрида камолга етиши лозим.\nОила кодексининг 4-бўлими "Ота-она ҳамда вояга етмаган болаларнинг ҳуқуқ ва мажбуриятлари" деб номланиб, унинг 67-моддасида "Бола ўз ҳуқуқи ва қонуний манфаатларини ҳимоя қилиш ҳуқуқига эга. Боланинг ҳуқуқи ва қонуний манфаатларини ҳимоя қилиш унинг ота-онаси (уларнинг ўрнини босувчи шахслар), ушбу Кодексда назарда тутилган ҳолларда эса васийлик ва ҳомийлик органи, прокурор ва суд томонидан амалга оширилади. Вояга етмаган бола қонунга мувофиқ тўла муомала лаёқатига эга деб эътироф этилса, у ўз ҳуқуқ ва мажбуриятларини, шу жумладан, ҳимоя ҳуқуқини мустақил амалга оширишга ҳақлидир. Бола ота-она (уларнинг ўрнини босувчи шахслар) томонидан қилинадиган суиистеъмолликлардан ҳимояланиш ҳуқуқига эга. Боланинг ҳуқуқ ва қонуний манфаатлари бузилганда, шу жумладан, ота-она (улардан бири) болани тарбиялаш ва таълим бериш бўйича ўз мажбуриятларини бажармаган ёки лозим даражада бажармаганда ёхуд ота-оналик ҳуқуқларини суиистеъмол қилганда бола ўз ҳуқуқ ва қонуний манфаатлари ҳимоя қилинишини сўраб, васийлик ва ҳомийлик органига, ўн тўрт ёшга тўлгандан кейин эса мустақил равишда судга мурожаат қилиш ҳуқуқига эга. Боланинг ҳаёти ёки соғлиғига хавф туғилганлигидан, унинг ҳуқуқ ва қонуний манфаатлари бузилганлигидан хабардор бўлган шахслар бу ҳақда бола айни пайтда яшаб турган жойдаги васийлик ва ҳомийлик органига маълум қилиши шарт. Шундай маълумотларни олгач, васийлик ва ҳомийлик органи боланинг ҳуқуқ ва қонуний манфаатларини ҳимоя қилиш юзасидан зарур чоралар кўриши шарт", деб белгилаб қўйилган.\nЗамон шиддат билан тараққий этяпти. Ўз ҳақ-ҳуқуқини яхши билган шахс мажбурият ва бурчларини ҳам англай олишини ҳаётнинг ўзи кўрсатиб турибди. Шундай экан, болаларимизга улар ҳали кичиклигиданоқ ҳуқуқлари тўғрисида маълумот беришимиз керак. Зотан, бу билан ҳуқуқий демократик жамият барпо этишга ўз ҳиссамизни қўшган бўламиз.\nВоҳиджон ОДИЛОВ, Андижон вилоят прокурори ёрдамчиси\n- 2014-08-14 -\nЎзбекистон Республикаси Конституциясида белгиланган ҳуқуқий меъёрларга кўра, мулкчиликнинг турли шаклларидаги корхона, муассаса ва ташкилотлар, шунингдек, тадбиркорлар ўртасидаги, иқтисодиёт соҳасида ва уни бошқариш жараёнида вужудга келадиган хўжалик низоларини ҳал этиш Олий хўжалик суди ва хўжалик судлари томонидан уларнинг ваколатлари доирасида амалга оширилади. Ҳар бир хўжалик юритувчи субъект ўзининг бузилган ёки низолашаётган ҳуқуқ ёхуд қонун билан қўриқланадиган манфаатларининг ҳимоя қилинишини сўраб, Ўзбекистон Республикасининг Хўжалик процессуал кодексида белгиланган тартибда хўжалик судига мурожаат қилишга ҳақли.\nХўжалик судида суд ишларини юритиш вазифалари — иқтисодиёт соҳасида ва уни бошқариш жараёнида корхона, муассаса, ташкилотларнинг бузилган ва низолашилаётган ҳуқуқларини ёхуд қонун билан қўриқланадиган манфаатларини ҳимоя қилиш, иқтисодиёт соҳасида қонунчиликни мустаҳкамлаш ва шартнома муносабатларидаги ҳуқуқбузарликларнинг олдини олишга кўмаклашишдан иборат.\nХўжалик процессуал кодексида манфаатдор тараф хўжалик низоларининг қайси турларидаги ишлар юзасидан судга мурожаат этиши мумкинлиги белгиланган бўлиб, уларга: иқтисодиёт соҳасида юридик шахслар, юридик шахс тузмаган ҳолда тадбиркорлик фаолиятини амалга ошираётган ва якка тартибдаги тадбиркор мақомини қонунда белгиланган тарзда олган фуқаролар ўртасидаги фуқаровий, маъмурий ва бошқа ҳуқуқий муносабатлардан келиб чиқадиган низоларга доир ишлар; иқтисодиёт соҳасида ташкилотлар ва фуқароларнинг ҳуқуқлари вужудга келиши, ўзгариши ёки бекор бўлиши учун аҳамиятга эга бўлган фактларни аниқлаш тўғрисидаги ишлар; ташкилотлар ва фуқароларнинг банкротлиги тўғрисидаги ишлар киради.\nПрокуратура органларининг вазифаси хўжалик юритувчи субъектларнинг шартномавий ва бошқа ҳуқуқий муносабатларидан келиб чиқадиган иқтисодий, молиявий, мулкий муаммоларни ҳар томонлама ҳуқуқий тартибга солишнинг аҳамиятини оширишдан иборатдир. Прокуратура органлари ўзларига берилган ваколатлар доирасида хўжалик юритувчи субъектларнинг бузилган мулкий ҳуқуқларини тиклаш ва айбдор шахсларни қонун билан белгиланган тартибда жавобгарликка тортиш чораларини кўради.\nХўжалик низоларига оид ишларнинг суд муҳокамасида кўрилишида прокурорнинг иштирок этиши, унинг давлат манфаатлари ва юридик шахслар ҳамда тадбиркорларнинг ҳуқуқларини ҳимоя қилиш мажбурияти унга юкланган конституциявий ваколатлардан келиб чиқади.\nЎзбекистон Республикаси Конституциясининг 53-моддасига мувофиқ, бозор муносабатларини ривожлантиришга қаратилган иқтисодиётнинг негизини хилма-хил шакллардаги мулк ташкил этади. Давлат мулк эгаларининг тенг ҳуқуқлилигини ва ҳуқуқий муҳофазасини кафолатлайди.\nХўжалик юритувчи субъектларнинг ҳуқуқ ва манфаатларини ҳимоялаш давлат сиёсатининг асосий йўналишларидан бири бўлганлиги боис, прокуратура органларининг хўжалик судлов соҳасида қонунийликни таъминлаш фаолияти муҳим аҳамият касб этмоқда.\nСудларда жиноят, фуқаролик ва хўжалик ишлари кўрилишида прокурор иштирокини таъминлаш Ўзбекистон Республикаси "Прокуратура тўғрисида"ги (янги таҳрири) Қонунининг 4-моддасида белгилаб берилган. У прокуратура фаолиятининг асосий йўналишларидан бири ҳисобланади. Бу эса қонун устуворлигини таъминлашга хизмат қилади.\nҚўчқор РАҲИМОВ, Хоразм вилоят прокурорининг катта ёрдамчиси\n- 2015-01-08 -\nЎзбекистон Республикаси мустақилликка эришгандан кейин ўтган йиллар давомида таълим соҳасида ёш авлоднинг ҳуқуқ ва қонуний манфаатларини таъминлаш борасида улкан тарихий ишлар амалга оширилди. Бугунги кунда мамлакатимизда маънавий ва жисмоний баркамол авлодни вояга етказиш масаласи биз учун умуммиллий, умумдавлат миқёсидаги ҳал қилувчи вазифа бўлиб, бу борада амалга оширилаётган кенг кўламли чора-тадбирлар жаҳон ҳамжамияти томонидан ҳам юксак баҳоланмоқда.\nБугунги кунда мамлакатимиз аҳолисининг 60 фоизидан ортиғини ёшлар ташкил қилишининг ўзи жамият ҳаётининг турли соҳаларида уларнинг қонуний ҳуқуқ ва манфаатларини ҳимоя қилиш, биринчи навбатда, ёш авлоднинг маънавий камол топишида муҳим ўрин тутувчи таълим соҳасида уларнинг манфаатлари таъминланишини кучайтиришга қаратилган ҳуқуқий базани янада мустаҳкамлашни, амалдаги қонунчилик тизимини бугунги кун талаблари нуқтаи назаридан қайта кўриб чиқишни, ёшларнинг қонуний ҳуқуқ ва манфаатларини ҳимоя қилиш билан боғлиқ бўлган халқаро ҳуқуқнинг илғор нормаларини амалдаги қонунчиликка татбиқ қилишни тақозо этади.\nЎзбекистоннинг давлат мустақиллигига эришиши жамият томонидан инсон ва унинг ҳаётига, турмуш тарзига бўлган ёндашувни қайта кўриб чиқишга имкон яратди. Ўзбекистон Республикаси Конституциясининг қабул қилиниши инсон омилига бўлган тамомила янгича муносабатлар тизими яратилишига асос бўлди. Шу жумладан, фуқаролик жамиятини шакллантиришда ўзининг мустақил фикри ва дунёқарашига эга бўлган шахсни тарбиялаш, уни комил инсон даражасига етказиш ҳар бир жамиятнинг олий мақсади эканлигини эътиборга олиб, таълим соҳасини изчиллик билан ислоҳ қилиш давлатимиз олдида турган навбатдаги долзарб вазифа сифатида ўрин олди. Ушбу вазифаларни мувафаққиятли бажаришга оид самарали тизимни шакллантириш, унинг ҳуқуқий заминини яратиш борасида қатор чора-тадбирлар амалга оширилдики, бунда билим олиш ҳуқуқи энг муҳим ҳуқуқ ва эркинликлар сифатида тан олиниб, уни амалга оширишда таълим соҳасидаги давлат сиёсатининг асосий принциплари, давлат таълим стандартларига оид қоидалар белгилаб қўйилди.\nИстиқлолнинг илк давридаёқ давлатимиз томонидан таълим тизимига катта эътибор берилди. Зеро, айнан таълим миллий давлатчиликни барпо этиш, маънавий уйғониш, иқтисодий юксалиш йўлида пайдо бўладиган қийинчиликларни енгиб ўтишда энг муҳим соҳалардан бири саналади.\nБу масала бугун ислоҳотлар жараёнида ҳам ўзининг долзарб аҳамиятини йўқотгани йўқ. Янги бозор иқтисодиёти шароитида малакали, дунёқараши кенг мутахассисларни камол топтириш айнан шу соҳанинг ривожига ҳар томонлама боғлиқ.\nБолаларнинг таълим соҳасидаги ҳуқуқ ва қонуний манфаатларини ҳимоя қилиш мамлакат келажаги учун етук малакали кадрлар тайёрлашнинг ҳам зарурий шарти ҳисобланади. Ўзбекистон Республикасининг Кадрлар тайёрлаш миллий дастурида халқимизнинг бой интеллектуал мероси ва умумбашарий қадриятларга таянган ҳолда ҳамда замонавий маданият, иқтисодиёт, фан, техника ва технологияларнинг ютуқлари асосида кадрлар тайёрлаш жамият тараққиётининг муҳим шарти сифатида эътироф этилди. Зеро, Юртбошимиз: "Таълим-тарбия — онг маҳсули, лекин айни вақтда онг даражаси ва унинг ривожини ҳам белгилайдиган омилдир. Бинобарин, таълим-тарбия тизимини ўзгартирмасдан туриб, онгни ўзгартириб бўлмайди. Онгни, тафаккурни ўзгартирмасдан туриб эса биз кўзлаган олий мақсад — озод ва обод жамиятни барпо этиб бўлмайди", деб бежиз таъкидламаган.\nШу билан бирга, Кадрлар тайёрлаш миллий дастурига биноан республикамизда узлуксиз таълим тизимининг ўзбек моделини ишлаб чиқиш, таълим-тарбия жараёнини такомиллаштириш муҳим вазифалардан бири деб белгиланган. Бу вазифаларни муваффақиятли ҳал қилишда профессор-ўқитувчиларнинг роли беқиёс. Шу маънода олий таълим тизимида педагогик олий билимгоҳлар алоҳида ўрин тутади. Улар олий маълумотли профессор-ўқитувчилар, катта илмий-методик салоҳиятга эга бўлган халқ хўжалиги учун зарур малакали мутахассис кадрлар тайёрловчи масканлардир. Мамлакатимизда бундай олий таълим даргоҳлари ишини ҳар томонлама ривожлантиришга катта эътибор берилмоқда.\nХулоса ўрнида айтадиган бўлсак, Ўзбекистон Республикасида таълим-тарбия соҳасидаги олиб борилаётган давлат сиёсатининг асосий мақсади миллий тажрибанинг таҳлили ва таълим тизимидаги жаҳон миқёсидаги ютуқлар асосида тайёрланган ҳамда юксак умумий ва касб-ҳунар маданиятига, ижодий ва ижтимоий фаолликка, ижтимоий-сиёсий ҳаётда мустақил равишда мўлжални тўғри ола билиш маҳоратига эга бўлган, истиқбол вазифаларини илгари суриш ва ҳал этишга қодир кадрларнинг янги авлодини шакллантиришга йўналтирилган. Ҳар бир шахснинг таълим-тарбия соҳасидаги фаоллиги, унинг чинакам фуқаровий муносабати, демократик ислоҳотларга интилувчанлиги белгиланган мақсадларга тезроқ эришишнинг муҳим омили бўлиб хизмат қилади.\nЖўрабек Рахманов, Хоразм вилоят прокуратураси бўлим прокурори


18:13 / 05.02.2017 | Abdulla | 1673\nВа алайкум ассалом! Бундай жойларда шариат белгилаган “зарурат” тақозо қилсагина ишлаш жоиз. Сиз бошқа иш излаб унга ўтишингиз лозим бўлади. Аллоҳ таоло “Моида” сурасида марҳамат қилади : وَتَعَاوَنُواْ عَلَى الْبرِّ وَالتَّقْوَى وَلاَ تَعَاوَنُواْ عَلَى الإِثْمِ وَالْعُدْوَانِ وَاتَّقُواْ اللّهَ إِنَّ اللّهَ شَدِيدُ الْعِقَابِ۝ «Яхшилик ва тақво йўлида ҳамкорлик қилинг. Гуноҳ ва душманлик йўлида ҳамкорлик қилманг». Ушбу мўъжазгина жумла дунёдаги барча ҳамкорликлар учун асосий қоида ҳисобланади. Исломдан аввалги даврда ҳамкорлик қоидаси уруғчилик, қабилачилик ва бошқа шунга ўхшаш ўлчовлар асосида бўлар эди. Ўзига яқин бўлган шахс, тоифа, қабила, давлат ёки халқ нима қилса, унга ҳамкор бўлиш зарур эди. Жумладан, зулм ва душманлик ишларида ҳам. Исломда эса ҳамкорликнинг бош шарти яхшилик ва тақводир. Агар шу шарт вужудга келса, ҳамма билан ҳамкорлик қилинаверади. Аммо қаерда гуноҳ ва ёмонлик бўлса, ким бўлишидан қатъи назар, ҳамкорлик қилинмайди. Бу ишларнинг ҳаммаси Аллоҳ таолога боғлиқ. Мазкур ишларни амалга оширишда, албатта, тақво шарт. Шунинг учун ҳам «Аллоҳга тақво қилинг», – деб алоҳида таъкидланмоқда. Инсон Аллоҳдан қўрққанидагина Аллоҳни рози қиладиган ҳамкорликларни амалга оширади. Инсон Аллоҳга тақво қилгандагина ундан яхшилик кутиш мумкин. Кимки яхшилик қилса, ўзигадир. Ёмонлик қилса ҳам ўзигадир. Аллоҳдан қўрқмаган, Унинг амрида юрмаганлар билиб қўйсинларки: «Албатта, Аллоҳ иқоби шиддатлидир». ("Тафсири ҳилол" китобидан). Валлоҳу аълам!


“ШЎРТАН”: “РАСМАН ИХТИЁР КАРИМОВ БОШ МУРАББИЙ ЭТИБ ТАЙИНЛАНДИ”\nХабарингиз бор, 2016 йилги футбол мавсуми ғузорликлар учун омадсиз бошланди. “Оқ бўрилар” жамоаси бир нечта тур давомида очко олишнинг уддасидан чиқишмади. Шундан сўнг, жамоа маҳаллий мутахассис, асли ғузорлик бўлган Ихтиёр Каримов бошқарувига ишониб топширилгач, “Шўртан”нинг ишлари юришиб кетди. Натижада бирин-кетин “Сўғдиёна”, “Андижон”, “Олмалиқ”, “Обод” ва “Пахтакор” каби жамоалар мағлубиятга учратилди. Қолган учрашувларда ҳам футболчилар сифатли ва мазмунли ўйинлар кўрсатишди. Биринчи давра якунлари бўйича жамоанинг Олий лигадаги иштироки яхши, деб баҳоланди.\nМана шу ижобий ҳолатлар ва И.Каримонинг иш салоҳияти, малакаси ҳисобга олинган ҳолда унинг лавозимидаги “вақтинчалик вазифасини бажарувчи” қўшимча олиб ташланди. Шу йилнинг 20 апрелидан эътиборан “Шўртан” жамоасида вақтинчалик бош мураббий вазифасини бажариб келаётган Ихтиёр Тоғаевич Каримов клуб раҳбарияти қарорига кўра, расман бош мураббий этиб тайинланди.\nШундай қилиб, сўнгги уч-тўрт ой давомида “Шўртан” жамоасига янги бош мураббий келиши ёки хорижлик мутахассислар иш бошлаши мумкин, қабилидаги турли гап-сўзларга чек қўйилди.\nИ.Каримовнинг клубда шу кунга қадар эгаллаб турган ўрнига – яъни техник директорлик вазифасига эса вақтинчалик ғузорликлар жамоаси мураббийлар гуруҳида кўп йиллардан буён фидокорона меҳнат қилиб келаётган услубчи мутахассис Алешников Виктор Гиергиевич тайнланди.


UMS ва Huawei қўшма акция эълон қилишди\nТошкент, Ўзбекистон (UzDaily.uz) -- Янги Huawei смартфонлари эгалари UMS мобил операторидан ярим йилга 18 000 мегабайт бонусга эга бўлишлари мумкин.\nUMS (Universal Mobile Systems) мобил оператори ва Huawei (Huawei Technologies Tashkent ХК МЖЧ) компанияси навбатдаги қўшма акция йўлга қўйилганлиги ҳақида эълон қилишди. Акция шу йилнинг 1 июлидан 30 сентябригача ўтказилади ва Huawei смартфонларининг бир қатор моделлари: GR3, GR5, G8, Mate8, P8/P8lite ва P9/P9lite учун амал қилади. Ушбу қурилмаларни харид қилган фойдаланувчилар UMSнинг «Huawei OnNet 3000 Мб» махсус хизматини, яъни 6 ой давомида ҳар ой тақдим этиладиган 3000 мегабайт ҳажмдаги Интернет-тўпламларни улаб олишлари мумкин. Компаниянинг амалдаги абонентлари, шунингдек, “Супер 0” хизматини бепул улаш имкониятига эга бўлишади.\n«UMS data-операторининг мобил Интернети уланган Huawei смартфонлари – бу инновациялар, сифат, ишонч ва тезкорликни қадрлайдиганлар, замон билан ҳамнафас бўлишга интиладиганлар танловидир, – дея акция бошланишига изоҳ берди «UMS» МЧЖнинг сотувлар ва хизмат кўрсатиш бўйича директори Юрий Свечников. – Барча замонавий талабларга жавоб берадиган ва қулай нархга эга Huawei смартфонини харид қилиш ва шу билан бирга UMSдан бонус олиш – бу компаниянинг амалдаги ва янги абонентлари учун қулай имконият, ва умид қиламизки, улар таклифимизга муносиб баҳо беришади».\nАкцияда иштирок этаётган Huawei смартфонларининг аксарият модел ва турлари 4G LTE тармоғининг 800 МГц (FDD, 20 Band) диапазонида ишлай олади. Шундай экан, акция доирасида абонентлар нафақат замонавий мобил қурилмалар ёрдамида мобил Интернетга бепул кира олишади, балки UMSнинг маълумотлар узатиш хизматидан 4G LTE тезлигида фойдалана олишади.\n«Huawei компанияси инновацияларни жорий қилишдаги юксалишини исботлаган холда Интернетдан максимал қулай тарзда фойдаланишга мўлжалланган қурилмаларни ишлаб чиқаришга интилмоқда. Ҳусусан, қўшма акция доирасида биз тўртинчи авлод тармоқларида ишлай оладиган энг замонавий смартфонларни таклиф этмоқдамиз. Бу эса UMS компанияси томонидан 4G LTE тармоғи ишга туширилган пайтда ўта ўринлидир, – дея таъкидлади Huaweiнинг Ўзбекистондаги корпоратив коммуникациялари раҳбари Даврон Азизов. – Қурилмаларимиз учинчи авлод тармоқларида ишлаш учун ҳам ўта қулай бўлиб, улар ёрдамида видеоқўнғироқ хизматидан фойдаланиш, Интернетда тезкор сёрфинг қилиш, катта ҳажмдаги маълумотлар, аудио- ва видеоконтентларни юклаб олиш, замонавий онлайн ўйинлар ўйнаш мумкин. Шуни ҳам қўшиб ўтмоқчиманки, ушбу акция UMS компанияси билан биргаликда ўтказилаёткан лойиҳаларнинг биринчиси эмас ва ўйлайманки, бундай самарали ҳамкорлик кейинчалик ҳам давом этади».


Рустам Саъдиев: "Мажнун" айрим фильмлар каби хор бўлмаслиги аниқ!\nЎзбек кино оламида “Барон” фильмидан кейин “Мажнун”нинг шов-шувлари жамоатчилик орасида кенг тарқади. Бу фильмнинг катта экранларга чиқишига саноқли кунлар қолган бўлса-да, трейлер ва турли расмлардан томошабоп бўлиши тахмин қилинмоқда. Бу борада мутахассислар ва режиссёрларнинг қандай фикрда экани ҳам қизиқ, албатта.\nЖурналист Жасур Ҳамроев режиссёр Рустам Саъдиевга “Барон”дан кейин вужудга келган катта рақобатга “Мажнун” дош бера оладими?” деган савол билан мурожаат қилди.\nБу саволга “Ҳар бир фильмнинг ўз файзи бўлади. Об-ҳаво ҳақида олдиндан тахмин қилиш мумкин-у, бироқ, ҳар доим ҳам айтилганидай қуёш чиқмайди, қор ё ёмғир ёғмайди. Шу каби “Мажнун” қай даражада муваффақиятга эришиши ҳақида олдиндан бонг уришга шошиш ярамайди. Бироқ, ишонаманки, бу картина айрим фильмлар каби хор бўлмаслиги аниқ! “Мажнун” – Жаҳонгир Аҳмедов ижодидаги жиддий бурилишдир. Энг аҳамиятлиси, янги картина энг талантли актёрларни жамлаган. Истеъдодли оператор иши ва оригинал мусиқий ёндашув ҳам картинанинг томошабоплигини таъминловчи омил бўлиб хизмат қилади”, дея жавоб қайтарган.\nЭслатиб ўтамиз, режиссёр Жаҳонгир Аҳмедов ижтимоий тармоқдаги саҳифасида “Мажнун” фильми премьераси 6 март куни Тошкент шаҳридаги Алишер Навоий номли киносаройда бўлиб ўтиши ҳақида маълум қилганди.


«Барселона»да Неймарни қайтариш учун икки йўл...\n25.08.2019 18:45 0 1889\n«Барселона» ФК бразилиялик форвард Неймарни қайтариш учун «Пари Сен-Жермен»га янги таклиф тайёрлаяпти, деб хабар берди, бугун, 25 август куни «Le Parisien».\nМанбага кўра, каталонияликлар ёзги трансфер ойнаси ёпилгунча Неймарни қайтариш учун «ПСЖ»га иккита вариантни тақдим этишади.\nБиринчи шартга кўра, «Барселона» Неймар учун 40 млн. евро ва Усмон Дембелени бир йилга ижарага беради. Француз футболчиси жароҳат олганини яшириб, «Барселона» раҳбарлари кўнглини қолдирганидан кейин шу вариант юзага келди.\nИкки шартда эса каталонияликлар кейинчалик 170 млн. еврога сотиб олиш мажбурияти билан Неймарни бир йилга ижарага олиши айтилади.\nНеймар ПСЖ Барселона ФК\nСпорт Кеча, 22:34\nСпорт 17/02, 07:41\n«Камп Ноу»да «Барселона» тор-мор қилинди. Мбаппеда хет-трик\nСпорт 16/02, 16:43\nЧемпионлар лигаси қайтди! «ПСЖ»нинг «Камп Ноу»га сўнгги ташрифи даҳшатли якун топганди


ИННОВАЦИОН ҒОЯЛАРНИ ИЛМ-ФАН ВА САНОАТГА КЕНГ ТАТБИҚ ЭТИШ – ИСЛОҲОТЛАР САМАРАДОРЛИГИНИНГ БОШ МЕЗОНИ — Ishonch Gazetasi\nДавлатимиз раҳбари бу ерда олиб борилган ишларни кўздан кечирди. Аллома ҳайкалининг Талабалар шаҳарчаси остонасига қўйилиши мамлакатимизда илм-фанга қаратилаётган эътибор рамзи бўлиб, бугунги ёшларда улуғ аждодлар билан фахрланиш туйғусини кучайтиришга хизмат қилиши таъкидланди.\nВазирликда иқтисодиёт тармоқларининг инновацион эҳтиёжларини ўрганиш, ёшлар инновацион ғояларини қўллаб-қувватлаш хизматлари, масофавий таълим курслари йўлга қўйилади. Янги ишланма ва технологиялар намойиши, стартап лойиҳалар иқтидорли ёшларда илмий-тадқиқот кўникмаларини шакллантиришда ёрдам беради.\nВазирликни бежиз Талабалар шаҳарчасига жойлаштирмадик. Бу ердаги олий ўқув юртларида минглаб иқтидорли ёшлар, тадқиқотчилар, олимлар илмий иш билан машғул. Уларнинг илмий изланишларини қўллаб-қувватлаб, ҳар бир соҳада янгилик яратиш керак. Инновацион ривожланиш вазирлиги бу борада илмий марказ, база бўлиши зарур, деди Шавкат Мирзиёев.\nЯнги технологиялар яратиш ва трансфер қилиш учун вазирликка кўмакчи сифатида «NAPA Team» масъулияти чекланган жамияти ташкил этилмоқда. Ушбу корхона инновацион ғояларни пишитиб, уларни стартап маҳсулотга айлантиради ва келгусида мамлакатимиз иқтисодиётига йўналтиради. Ҳисоб-китобларга кўра, ушбу фаолиятдан йилига 1 миллион долларлик экспорт даромади кўриш кўзда тутилмоқда.\nПрезидентимиз инновацион ғоялар ўз ўзидан ишлаб чиқаришга етиб бормаслигини, бунинг учун маблағ, харидор топиш зарурлигини таъкидлади. Хитойнинг «Huawei» компанияси билан ҳамкорликда тажрибадан ўтган инновацияларни жалб этиш, хорижда иш юритаётган салоҳиятли тадқиқотчиларни чақириш ва уларни қўллаб-қувватлаш бўйича зарур топшириқлар берди.\nМирзо Улуғбек номидаги Ўзбекистон Миллий университетида Президентимиз олий таълим соҳасини янада ривожлантириш, кадрлар тайёрлаш сифатини ошириш, илм-фан ва ишлаб чиқариш интеграциясини кенгайтириш бўйича амалга оширилиши режалаштирилаётган лойиҳалар, мазкур олий таълим даргоҳини ривожлантириш бўйича устувор йўналишлар тақдимоти билан танишди.\nОлий таълимга инновация инвестицияларини – хорижий таълим-илм технологияларини жалб этиш борасида ҳам кенг кўламли ишлар амалга оширилмоқда. Жумладан, 2018 йилда юртимизда Россиянинг 2, Жанубий Кореянинг 2, Латвиянинг 1 олий таълим муассасаси филиаллари ташкил этилди. Жорий йилда Ҳиндистоннинг 2, Россиянинг 2 ва АҚШнинг 1 олий таълим муассасаси филиали талабаларни қабул қилади. Улардаги таълим жараёнига 832 нафар хорижий мутахассис жалб этилган.\nПрезидентимизга муҳандис-техник кадрлар тайёрлаш, таълим мазмунини компетенциялар (амалий кўникмалар) асосида тубдан ўзгартириш, педагогик таълимнинг янги моделини жорий этиш, олий таълим муассасалари фаолиятини «Университет – 3.0» концепцияси асосида ташкил этиш, АКТ ва таълим технологиялари интеграциясини таъминлаш лойиҳалари бўйича маълумот берилди.\nМамлакатимизни инновацион ривожлантириш, 2030 йилга қадар Глобал инновация индексида илғор 50 мамлакат қаторидан жой эгаллаш бўйича кенг кўламли ишлар амалга оширилаётгани таъкидланди. Бунинг учун, энг аввало, илм-фан соҳасининг меъёрий-ҳуқуқий асосини мустаҳкамлаш мақсадида «Фан тўғрисида» қонун лойиҳаси ишлаб чиқилди. Қолаверса, ўтган қисқа давр мобайнида илмий-тадқиқот ишларини тижоратлаштириш ва самарадорлигини оширишга қаратилган қарорлар қабул қилинди.\nНатижада инновацион ишланмаларни амалиётга татбиқ этиш бўйича қиймати 151 миллиард сўмлик 55 лойиҳани амалга ошириш учун қулай замин яратилди. Фанлар академиясининг Умумий ва ноорганик кимё институти томонидан замонавий илм-фан ютуқлари асосида ишлаб чиқилган оддий суперфосфат ҳамда маҳаллий хомашёдан фаоллаштирилган кўмир олиш технологияси шулар жумласидандир. Ўсимлик моддалари кимёси институтининг «Ферулен» ва «Фланорин» препаратлари, Биоорганик кимё институтида «Рутан» дори воситаси субстанцияси, Ядро физикаси институти олимлари томонидан яратилган сувни кимёвий тозалаш ускунаси ҳам бунга яққол мисолдир.\nБу ишларнинг самарадорлигини янада ошириш мақсадида 450 ишланма ва 90 та тармоқ муаммолари ечимларини қамраб олган «Буюртмачи-тадқиқотчи-инвестор» махсус портали ишга туширилиб, тижорат банклари билан 19 янги стартап корхона ташкил этилган.\nБуларнинг барчаси импорт ўрнини босувчи товарлар ишлаб чиқаришга шароит яратмоқда. Такрор ва такрор таъкидлаш жоиз: янги фикр ва янги ғояга, инновацияга таянган давлат ҳар доим ютади ва ривожланади. Шунинг учун, биринчидан, импорт ўрнини босадиган ва ишлаб чиқаришни маҳаллийлаштиришга қаратилган илмий ишланмаларни кўпайтириш керак. Бу – масаланинг бир томони. Иккинчи томони эса ушбу ишланмалар маҳаллий ишлаб чиқарувчи корхоналарни қизиқтириши ва харидоргир бўлиши зарур, деди Шавкат Мирзиёев.\nУчрашувда археология соҳасини янада ривожлантиришга алоҳида эътибор қаратилди. Ўзбекистон археологлари томонидан сўғдий ҳукмдорлар қароргоҳи харобалари бўлган «Кофир-қалъа» ёдгорлигида ёғоч панно – сўғд санъатининг ноёб намунаси, Фарғона водийсидаги Ахсикентда Х асрда пишиқ ғиштдан туннель шаклида қурилган ер ости сув таъминоти тизими топилгани юртимиз тарихи нақадар буюк эканидан далолат бериши эътироф этилди. Мутасаддиларга археологияни ривожлантириш бўйича алоҳида давлат дастурини қабул қилиш юзасидан топшириқ берилди.\nИнновацион ривожланиш вазирлиги ҳузурида ташкил этиладиган Ёшлар академияси ҳам илм-фан вакилларини қўллаб-қувватлашга хизмат қилади. Ушбу академияга инновацион фикрлайдиган иқтидорли талабалар ва 40 ёшгача бўлган олимлар, ташаббускор ёшлар аъзо бўлади. Академияда сунъий интеллект, қайта тикланадиган энергия манбалари, робот техникаси ва мехатроника, фармацевтика, биотехнология, дастурлаш, саноат дизайни, 3D моделлаштириш каби йўналишларда илмий ишлар олиб борилади.\nПрезидентимиз ва Вазирлар Маҳкамасининг олий таълим тизимини ислоҳ қилиш, кадрлар тайёрлаш жараёнини янада жадаллаштириш бўйича қарорлари ва «йўл харитаси» тасдиқланган. Мазкур ҳужжатлар ижроси доирасида олий таълим муассасаларининг йирик ишлаб чиқариш корхоналари, давлат ташкилотлари, тадбиркорлик субъектлари, илмий-тадқиқот институтлари ва марказлари билан ҳамкорлиги йўлга қўйилди. Натижада ташкилот ва корхоналарнинг 4 мингдан ортиқ малакали амалиётчи-мутахассислари олий ўқув юртларининг таълим жараёнига жалб этилган.\nУчрашувда академиклар, олий ўқув юртлари ректорлари ва талаба ёшлар сўзга чиқиб, таълим тизимида амалга оширилаётган ислоҳотлар, мавжуд муаммолар ва уларни бартараф этиш юзасидан фикр-мулоҳазаларини билдирди.\nМаълумки, давлатимиз раҳбарининг топшириғига асосан Тошкент шаҳри ҳудудидан оқиб ўтувчи Чирчиқ дарёси, канал ва коллекторлар соҳилларида ноқонуний қурилмаларни бартараф этиш ва ҳудудларни ободонлаштириш юзасидан «йўл харитаси» тасдиқланган.\nПрезидентимиз 2018 йил 9 февраль куни Олмазор туманида бўлиб, каналлар бўйини ободонлаштириш, аҳолининг дам олиши учун қулай шароитлар яратиш бўйича кўрсатмалар берган эди.\nБугун бу ерда кўркам маданият ва маърифат маскани бунёд бўлди. «Дамаши» каналининг 2,5 километр қисми қирғоқлари бетонлаштирилиб, «Сой бўйи» сайилгоҳи барпо этилди.\nКанал қирғоғи 7 лотга бўлиниб, уларда тадбиркорлик субъектлари томонидан ҳам ресторанлар, дам олиш масканлари, коворкинг маркази, фитнесс клуби ва бошқа бир қатор объектлар ҳамда жаҳонга машҳур Эйфель ва Пиза миноралари, Минораи калон, Лувр пирамидаси ва бошқа шунга ўхшаш объектлар макетлари барпо этилди.\nДавлатимиз раҳбари коворкинг маркази ва ундаги тикувчилик корхонаси фаолияти билан танишди.\nОбодонлаштириш ишлари бўйича буюртмачи – Тошкент шаҳар ҳокимлигининг «Ягона буюртмачи хизмати» инжиниринг компанияси. Бош лойиҳачи – «Prime tower group» МЧЖ. Бош пудратчи сифатида эса «Inter building» МЖЧ иш олиб борди.\nАбдулла Қодирий ва Чўлпон номидаги кутубхоналар, Нуронийлар маскани, «Ёшлар меҳнат гузари» ҳам аввалги ташрифнинг амалий натижаларидир.\nКутубхона бой китоб фонди ва ахборот технологиялари билан таъминланган. Алишер Навоий номидаги Ўзбекистон Миллий кутубхонаси билан электрон тарзда боғланган.\nШайхонтоҳур туманидан оқиб ўтувчи «Катта Калкауз» каналидан сув оладиган «Дамаши» Олмазор туманининг Нурафшон кўчасидан бошланади. Унинг умумий узунлиги 7,36 километрни ташкил этади.\nПрезидентимизга «Сой бўйи» сайилгоҳи ва ҳудуд атрофидаги Олтинсой, Қичқириқ ва Тараққиёт маҳаллаларида жамоат тартиби ва хавфсизлигини таъминлаш тизими ҳақида маълумот берилди. Давлатимиз раҳбари бу тизимни Тошкент шаҳрининг барча туманларида жорий қилиш, жиноятчиликнинг олдини олишда илм ва таҳлил асосида ишлаш зарурлигини таъкидлади.\nКанал ва унинг атрофидаги ҳудуднинг озодалиги ҳамда санитария ҳолати Тошкент шаҳар ва Олмазор тумани ҳокимликларининг махсус ишчи гуруҳи томонидан мунтазам назорат қилиб борилади. Хусусан, «Тоза канал» кампанияси тадбирлари бошланганидан шу кунга қадар қирғоқбўйи ҳудудида 136 ноқонуний қурилмалар аниқланиб, уларнинг 133 таси бартараф этилди. Бу борадаги ишлар давом этмоқда.


Нурсултон ҳамда Машраб Рўзибоевлар ғалаба қозонди - EFFECT.UZ\nБугун Россиянинг Москва шарида Open FC 10 турнири бўлиб ўтди. Унда иштирок этган ака-укалар: Нурсултон Рўзибоев ҳамда Машраб Рўзибоевлар октагонга кўтарилди.\nҚизиқарлиси иккиси ҳам биринчи раунддаёқ ғалаба қозонишди. Машраб илк раундда нокаут билан ғалаба қозонган бўлса, Нурсултон техник нокаут билан муддатидан аввал зафар қучди.\nМаълумот учун, Нурсултон ушбу турнирда бразилиялик Алекс Де Паула билан Машраб эса россиялик Александр Жарков билан жанг қилди.\nЭслатиб ўтамиз, Раҳматилла Саттаров эса мағлубиятга учради.\nTeglar:Moskva, Open FC 10, Rossiya, Машрабжон Рўзибоев, Нурсултон Рўзибоев


ЖЧ-2014: Россия-Жанубий Корея ўйини дуранг ҳисобда якунланди\n19 январ 2021, Тошкент вақти: 19:57\n17 июнь куни Бразилия-Мексика ўйинида иштирок этган мексикалик ишқибозлар.\nБразилияда ўтаётган футбол бўйича Жаҳон чемпионатида Россия - Жанубий Корея ўйини 1:1 ҳисоб билан якунланди.\nРоссия футболчиси Александр Кержаков иккинчи таймда Жанубий Корея билан ҳисобни тенглаштирди.\nАввалроқ Н гуруҳида Бельгия жамоаси Жазоирни 2:1 ҳисобида мағлуб этди. Бразилия ва Мексика жамоалари ўртасидаги ўйин 0:0 ҳисобида якунланди. Бразилия ва Мексика икки ўйиндан сўнг 4 очкога эга бўлиб А гуруҳида лидерлик қилмоқда.\nБугун Австралия-Голландия, Испания-Чили ва Камерун-Хорватия футбол жамоалари майдонга тушади.


12:19 / 21.07.2020\nОксигенаторларни уй шароитида ҳам тавсия қилиш мумкин, лекин бунинг ўзига хос кўрсатмалари бор. Агар бунга эътибор берилмаса, ножўя таъсири бўлиши мумкин. Шунинг учун оксигенаторни уй шароитида ишлатиш хавфли ҳисобланади.\n«Тез ёрдам» лойиҳасининг навбатдаги сонида вирусолог Дилдора Секлер кислород берувчи оксигенаторларнинг уй шароитида ишлатилиши ва қўлбола тарзда ясалиши хавфли эканини маълум қилди.\n«Оксигенаторлар стационар шароит учун ишлаб чиқилган. Беморда кислород миқдори 93 фоиздан пасайса, ўша вақтда оксигенатор билан ўпкага нафас берилади.\nУларни уй шароитида ҳам тавсия қилиш мумкин, лекин бунинг ўзига хос кўрсатмалари бор. Агар бунга эътибор берилмаса, ножўя таъсири бўлиши мумкин. Шунинг учун оксигенаторни уй шароитида ишлатиш хавфли ҳисобланади», деди мутахассис.\nШифокорнинг айтишича, берилаётган кислород кўпайиб кетса, хавфли вазият пайдо бўлади. Бу қурилмаларнинг ёнғин хавфи ҳам юқори.\nШунингдек, шифокор коронавирус тест тизимларининг катта босимда қолиш сабаблари ҳақида ҳам муносабат билдирди.\n«Коронавирусни аниқловчи тестлар етишмаслигининг сабабларидан бири зарур бўлмаган ҳолатларда ҳам тест топширувчиларнинг кўпайиб кетгани билан боғлиқ.\nЗаруратсиз тест топшираётганлар тоифасига ўзида ҳеч қанақа аломат бўлмаса ҳам, фақатгина маълумотнома олиш учун тест топшираётганларни киритиш мумкин.\nБундан ташқари, коронавирус аниқланган бемор билан алоқада бўлганларга ҳам тест керак эмас. Чунки касаллар билан мулоқотда бўлганлардан тест олиниши эмас, улар фақатгина назорат қилиниши керак, холос. Бемор билан алоқада бўлган ҳаммадан тест олиш натижасида ҳозир вазият оғирлашиб қолди», дея қайд этди Дилдора Секлер.\nУ беморлар билан мулоқотда бўлганларда касаллик аломатлари пайдо бўлсагина тест олиниши самаралироқ бўлишини қайд этди.\n19:16 / 26.07.2020\n21:53 / 25.07.2020\n02:40 / 25.07.2020


Поездлар учун электрон чипталарга тўловни Click орқали амалга оширса бўлади – Коммерсант.Уз\n“Ўзбекистон Темир Йўллари” АЖ сайтида темир йўл чипталари учун CLICK ёрдамида тўловни амалга ошириш имконияти яратилди. Комиссия билетнинг умумий нархидан 2 фоизни ташкил қилади.\n“Ўзбекистон Темир Йўллари” АЖ ва CLICK компанияси ўртасида тузилган шартнома туфайли, миллий темир йўл компанияси чипталарини эндиликда онлайн тарзда харид қилса бўлади. CLICKдан ҳозирга келиб 3 миллиондан ортиқ аҳоли фойдаланади”, – дейди компания вакиллари.\nЧиптани eticket.uzrailway.uz. сайтида расмийлаштирса бўлади. Аввал электрон харид фақат битта тизим орқали амалга оширилган. CLICK тизими эса қатор қулайликларга эга. Масалан, тўлов вақтида, харидор ўзига зарур маршрут ва жойлар тўғрисида, ҳаттоки жойнинг ойна ёки киравериш ёнида эканлиги хақидаги маълумотларни ҳам олиши мумкин бўлади. Бу харидорлар учун саёҳатни режалаштириш ва чипталарни харид қилишда катта қулайлик яратади.\nБугунга келиб компаниянинг пассажир поездлари нафақат Ўзбекистон, балки яқин хориждаги шаҳарларга ҳам қатнамоқда. Ўзбекистонда 30дан ортиқ вокзал фаолият юритади, республика бўйлаб темир йўлларнинг узунлиги эса 3,6 минг км.ни ташкил қилади.\n“Мамлакатда туристик ва иқтисодий соҳаларнинг ривожланиши, йилдан-йилга йўловчилар оқими ортишига сабаб бўлмоқда. Замонавий, максимал қулайлик яратишга қаратилган IT-технологиялар жорий этилиши эса иккала компаниянинг истиқболдаги ривожланишида яна бир янги йўналиш бўлади”, – деб таъкидлайди CLICK вакиллари.\nClick темир йўл чипта\nПредыдущая запись Индия и Пакистан стали членами ШОС\nСледующая запись Президент Остонага ШҲТ йиғилишида иштирок этиш учун жўнади.\nUber изучает возможность наградить водителей долями в компании


Қўқонда «101 рейс» фильми премьера қилинди - ShouBiz.uz\nЯнгиликлар 14:00 | 3.6.22\nҚўқонда «101 рейс» фильми премьера қилинди\nТадбирга ташриф буюрган барча киноижодкорлар билан учрашув бўлиб ўтди\nФарғона вилоятида бўлиб ўтаётган маданий ва маърифий тадбирлар доирасида Кинематография агентлиги буюртмасига биноан «Ёшлик» киностудияси томонидан суратга олинган режиссёр Акром Шаҳназаровнинг «101 рейс» фильми премьера қилинди.\nПремьерадан аввал, тадбирга ташриф буюрган барча киноижодкорлар билан учрашув бўлиб ўтди. Қўқон шаҳар ҳокими Маъруфжон Усмонов, Ўзбекистонда хизмат кўрсатган артист Матёқуб Матчонов, Кинематография агентлиги Бош директорининг Ахборот сиёсати масалалари маслаҳатчиси Барно Ўнгбоева сўзга чиқиб, вилоятда ўтказилаётган барча тадбирлар, шунингдек, катта премьералар ҳақида сўзлашди.\n«Мана бир неча кундан бери Фарғона вилоятимизда маданий ва маърифий тадбирлар кўтаринки руҳда ўтмоқда. Айниқса, киноижодкорлар учрашувлари, миллий фильмлар намойишлари илиқ кутиб олиняпти. Мана бугунги ‘101 рейс’ кинофильми ҳам Қўқон шаҳримизда илк бор премьера қилинмоқда. Маҳаллабий тизимида ҳам энг сара фильмларнинг намойишлари ўтказиляпти. Бундан бағоятда мамнунмиз», — деди Қўқон шаҳар ҳокими Маъруф Усмонов.\n«’101 рейc’ фильми илк бор Қашқадарёда, куни кеча Тошкентда ва мана 2 июнь куни Қўқон шаҳрида катта премьера қилинди. Мухлислар кинофильмни катта олқишлар билан кутиб олди. Кинокартинани мана шундай кўзлари ёниб, қалби интиқ бўлиб кутиб турган халқ учун премьералари ўтказилаётгани мени жудаям қувонтирди. Мана шундай тадбирлар кўпаяверсин», — дея изоҳлади кинокартина постановкачи режиссёри Акром Шаҳназаров.\nКинокартина режиссёри Акром Шаҳназаров cўзга чиқиб, «101 рейс» фильмининг суратга олиш жараёни, марҳум Ўзбекистонда хизмат кўрсатган артист Ҳошим Арслоновнинг ёрқин хотираси, шунингдек, ижодий жамоа ҳақида алоҳида таъкидлади.\nФильм сценарийси муаллифи ва режиссёри Акром Шахназаров, постановкачи оператор Дилмурод Турдибоев, рассом Алишер Тўлабоев, либослар бўйича рассом Шаҳноза Абдуллажонова. Ролларда Ҳошим Арслонов, Умид Искандаров, Олег Галахов, Лола Элтоева, Эркин Бозоров, Хуршид Тўхтаев, Раъно Шомирзаева ва бошқалар.\nМаълумот учун, кинофильмнинг катта премьераси 1 июнь куни пойтахтдаги Киночилар уйида бўлиб ўтди.


Қозоқ санъати Норвегиянинг «Aтиргуллар саройи» да намойиш этилди\n7 Сентябрь 10:10\nNUR-SULTAN. Kazinform - Осло шаҳридаги «Aтиргуллар саройи» саҳнасида қозоқ маданияти куни бўлиб ўтди, деб хабар беради Қозоғистоннинг Норвегиядаги элчихонаси матбуот хизмати.\nҚозоғистон инсультни тез аниқлаш лойиҳасини ишга туширди Мисрга парвозлар тўхтатилди Идоралараро комиссия йиғилиши: ҚР Бош вазири ўринбосари «омикрон» штамми тарқалиши муносабати билан бир қатор кўрсатмалар берди\n«Атиргуллар саройи»(Roseslottet) - бу таниқли рассом Вебёрн Санд томонидан 2020 йилда очилган бадиий -ўқув мажмуаси. Лойиҳа Иккинчи жаҳон уруши пайтида Норвегия босиб олингани хотирасини мустаҳкамлашга, демократия, инсонпарварлик ва қонун устуворлигини тарғиб қилишга қаратилган.\nЛойиҳа раҳбарларининг таклифига биноан Қозоғистон элчихонаси Осло аҳолиси ва меҳмонлари учун маданий спектакл уюштирди. Aлмагул Қалелова бошчилигидаги Норвегия-Қозоғистон маданият маркази аъзолари қозоқларнинг «Қосбасқан»(Қўшбосган) ва «Aккуимсин»(Оққушимсан) рақсларини намойиш этишди. Ўрта мактаб ўқувчиси Қуаниш Токен «Эгизак-Лафз» қўшиғини куйлади. Норвегия томошабинларига қўшиқ муаллифлари - бастакор Жумагул Қидиралийев ва шоир Исроил Сапарбайдан махсус салом етказилди. Меҳмонлар қозоқ моддий санъатининг намунаси сифатида дипломатларнинг турмуш ўртоқлари тўқиган «Қуроқ кўрпа» га эътибор қаратдилар.\nБундан ташқари, Aбай Қунанбайулининг қора сўзлари ва танланган шеърларининг норвег тилидаги таржималари ношири ва муҳаррири Осхилд Кулос нутқ сўзлаб, буюк шоирнинг қатор шеърларини ўқиб берди.\nТадбирда сўзга чиққан Элчи Еркин Ахинжанов пандемиянинг тезда тугатилишига ва Норвегияда машҳур қозоғистонлик рассомларнинг, шунингдек, норвегиялик ижрочиларнинг Қозоғистонда чиқишларини ташкил этилишига умид қилди.\nҚозоғистон элчихонаси ва «Aтиргуллар саройи» ўтган йилдан буён яқиндан ҳамкорлик қилмоқда. Мажмуа меҳмонларига Иккинчи жаҳон уруши пайтида Норвегия шимолини озод қилишда қозоғистонлик аскарларнинг иштироки ва лагерларда асирга олиниши ҳақида гапириб берилди. Взвод командири Мукаш Сафарғалийев, аскарлар Ғани Қишметов, Темирбек Кенебаев ва Иманзада Қабақов ҳақидаги шахсий ҳикоялар қизиқиш уйғотди.\n«Aтиргуллар саройи»да Қозоғистон элчихонаси ва Норвегия-Қозоғистон маданият марказини кутиб олиш биз учун катта бахт. Бизнинг мажмуада «Совет рус минораси» инсталляцияси мавжуд. Бу ҳайкал, фашистлар режими даврида вафот этган ва Норвегияда инфратузилма қурган барча Совет Иттифоқи маҳбусларининг ҳайкали. Улар автомобил, темир йўл ва бошқа қурилиш майдонларида кўп меҳнат қилишган. Кўпчилик уруш пайтида ҳалок бўлган. Улар орасида қозоқлар ҳам бор эди. Тирик қолганлар бор эди, баъзилари ҳатто Норвегияда қолиб, уйланишди ... Бугун биз Қозоғистоннинг бетакрор маданиятини намойиш этиш ва тарғиб қилиш имкониятига эга бўлганимиздан жуда хурсандмиз. «Aтиргуллар саройи»га хуш келибсиз! «-деди таниқли дирижёр ва мажмуанинг мусиқий директори Мартин Ромберг.


18- майдан Тошкент шаҳридан Навоий, Бухоро, Қарши шаҳарларига “Afrosiyob” тезюрар поезди ҳамда Тошкент-Андижон йўналишида йўловчи поезди қатнови бошланади.\n18:03:38 11 April 2021\nМамлакатимизда коронавирус пандемияси тарқалишининг олдини олиш юзасидан бир қатор тизимли чора-тадбирлар амалга оширилмоқда. Хусусан, жорий йил 13 май куни Ўзбекистон Республикаси Президенти Ш.М. Мирзиёев раҳбарликларида ўтказилган видеоселектор йиғилишда “яшил” ва “сариқ” ҳудудларда санитария-гигиена талабларига қатъий амал қилган ҳолда хизмат кўрсатиш турларига босқичма-босқич рухсат бериш мумкинлиги белгиланди.\nПоездларга чиқишда йўловчилар санитария - эпидемиологик осойишталиги маркази томонидан коронавирус инфекциясига тест таҳлиллари олинганига 120 соатдан кўп бўлмаган ва таҳлил натижаси “манфий” эканлиги ҳақидаги маълумотномага эга бўлишлари керак. Темир йўл вокзаллари ҳудудига ҳамда темир йўл транспортларига кирганда барча йўловчилар бир марталик ҳимоя ниқоблари ва қўлқопларда бўлишлари, темир йўл вокзалларида ижтимоий масофани сақлашлари ҳамда йўналтирувчи махсус тасмалар бўйлаб ҳаракатланишлари шарт.\nЙўловчилар поезд вагонларига ижтимоий масофани сақлаган ҳолда жойлаштирилади. Поездларга электрон чипталар онлайн тарзда сотилади. Электрон чипта олиш имконияти бўлмаган йўловчилар, ўрнатилган тартибда дезинфекция ишлари амалга оширилгандан сўнг, темир йўл вокзаллари кассаларидан чипта олишлари мумкин бўлади. Чипта олган йўловчилар томонидан йўловчилар сўровномаси (маршрут варағи) тўлдирилади\nТошкент шаҳридан Навоий, Бухоро, Қарши шаҳарларига “Afrosiyob” тезюрар поезди ҳамда Тошкент-Андижон йўналишида қатнови йўлга қўйиладиган поездлар ҳаракат жадвалига кўра;\n2020 йил 18 май куни эрталаб соат 7:00 дан Тошкент-Навоий-Бухоро йўналишида 762-сонли, ўша куни соат 16:28 дан Бухоро-Навоий-Тошкент йўналишида 761-сонли;\n2020 йил 18 май куни эрталаб соат 8:00 дан Тошкент-Қарши йўналишида 760-сонли, ўша куни соат 17:58 дан Қарши-Тошкент йўналишида 759 -сонли “Afrosiyob” юқори тезликда ҳаракатланувчи поездлар;\n2020 йил 18 май куни эрталаб соат 8:05 дан Тошкент Жанубий вокзалидан Тошкент-Андижон йўналишида 60- сонли ва ўша куни соат 15:33 дан Андижон-Тошкент йўналишида 59 -сонли йўловчи поездлар ҳаракати бошаланади.


Жисмоний шахсларнинг пахта териш орқали топган даромадига солиқ солинмайди\nСолиқ кодексига мувофиқ, пахта йиғим-терими бўйича қишлоқ хўжалиги ишларига жалб қилинадиган жисмоний шахсларнинг пахта териш орқали топган даромадига солиқ солинмайди.\n94.6K views 15:16\nҲурматли тадбиркорлар! Сизнингча тадбиркорлик фаолиятини тартибга солувчи қонун ҳужжатларида ортиқча талаблар, қарама-қаршиликлар ёки эскирган нормалар мавжудми? Улар такомиллаштирилишга муҳтожми?\nУнда Сиз бу қонун ҳужжатларини такомиллаштириш жараёнида иштирок этинг. Адлия вазирлиги Сизга бу имкониятни тақдим этади.\nМаълумки, ҳозирда Адлия вазирлиги Бош вазирнинг Тадбиркорлар мурожаатларини кўриб чиқиш бўйича қабулхонаси билан ҳамкорликда “Адлия тадбиркорга дўст” лойиҳасини амалга оширмоқда.\nЛойиҳа доирасида тадбиркорлик фаолиятини тартибга солувчи қонун ҳужжатларини янада такомиллаштириш билан боғлиқ тадбирлар назарда тутилган.\nШунга кўра, мазкур соҳага оид ўз таклифларингизни телеграм мессенжеридаги @tadbirkor_adliyabot боти орқали юборишингизни сўраймиз.\nЮборилган ҳар бир таклиф кўриб чиқилади, асосли таклифлардан қонун ҳужжатларини такомиллаштиришда фойдаланилади.\n90.4K views 03:47\n82.6K views 04:27\n2019 йил пахта ҳосилини йиғиб-териб олиш ишларини уюшқоқлик билан ўтказиш чора-тадбирлари тўғрисида Ҳукумат қарори қабул қилинди (752-сон, 09.09.2019 й.).\n✅ Қарор кўра:\n👉 машинада терилган 1 т пахта учун – 600 000 сўм хизмат ҳақи;\n👉 қўлда терилган 1 кг пахта учун биринчи теримда – 800 сўмдан, иккинчи теримда – 1200 сўмдан;\n👉 мавсум мобайнида терим отряди раҳбарларига ҳар ойда 2 млн сўмдан, терим марказлари раҳбарларига 3 млн сўмдан меҳнат ҳақи тўланади.\nШунингдек, пахта тўқимачилик ишлаб чиқариш ташкилотларига ва кластерларга пахтани териб олиш учун банклар томонидан йиллик 16 фоиз ставкада кредит ажратилади.\nБундан ташқари, қарорга кўра 2019 йил ҳосилини қисқа муддатда йиғиб олиш, теримчилар билан ўз муддатида ҳисоб-китоб қилиш учун Қишлоқ хўжалигини давлат томонидан қўллаб-қувватлаш жамғармасига 2020 йилда қайтариш шарти билан фоизсиз ссуда ажратилади.\n106.8K views 06:31\nХусусий нотариал идоралар жорий этилади\nНотариал хизмат кўрсатишнинг сифат жиҳатдан юқори, тезкор бўлиши фуқароларда ишончни мустаҳкамлайди.\nПрезидент томонидан имзоланган “Ўзбекистон Республикасида нотариат тизимини тубдан ислоҳ қилиш чора-тадбирлари тўғрисида”ги Фармон айни шу мақсадларни назарда тутади.\n103.2K views 08:08\nЯнги нотариал ҳаракатлар жорий этилади\nФармонга кўра, 2020 йил 1 январдан қуйидаги янги нотариал ҳаракатлар жорий этилади:\n👉 фуқаролик-ҳуқуқий муносабатларда судгача бўлган жараёнда далилларни таъминлаш;\n👉 мулкий ва мерос масалаларида медиатор вазифаларини бажариш;\n👉 муаллифлик ва турдош ҳуқуқ объектининг тақдим этилган вақтини тасдиқлаш.\n✅ 2020 йил 1 январидан қуйидаги қулайликлар яратилади:\n👉 кўчмас мулклар бўйича битимларни нотариал тасдиқлашда МИБнинг ваколатларига кирадиган коммунал хизматлар бўйича қарздорликлар ҳақида маълумотлар фақат Бюронинг ахборот тизими орқали онлайн режимда текширилади;\n👉 агар тарафлар турли ҳудудларда бўлса, ўша ҳудуддаги нотариал идорада туриб видеоконференцалоқа орқали битимларни нотариал тасдиқлаши мумкин;\n👉 очиқ ахборот тизимидаги айрим ҳужжатларнинг электрон шакли мулкни бегоналаштириш билан боғлиқ бўлмаган ҳаракатларни амалга оширишда ҳужжатнинг қоғоз шакли билан тенг ҳуқуқий кучга эга бўлади;\n👉 республика ҳудудида нотариал тасдиқланган аризалар, ижара шартномалари ва ишончномалар нотариусга тақдим этилмасдан туриб, уларни ноёб рақам орқали текшириш мумкин бўлади;\n👉 нотариусга мурожаат этишда электрон навбат олиш ва ҳужжатларни олдиндан тайёрлаб қўйиш хизмати жорий этилади;\n👉 нотариал архивда мавжуд бўлган ҳужжатлар нусхасини Ягона интерактив давлат хизматлари портали орқали олиш имкони яратилади.\n78.2K viewsedited 08:12\nЭкспериментал нотариал идоралар ташкил этилади\nФармонга кўра, 2020 йил 1 январгача Қорақалпоғистон Республикаси, вилоятларда камида 2 тадан ва Тошкент шаҳрида камида 5 та экспериментал нотариал идора ташкил этилади.\n✅ Ушбу идораларда қуйидагилар жорий этилади:\n👉 мол-мулкни тасарруф этиш билан боғлиқ бўлмаган битимларни тасдиқлаш, ижро хатларини ёзиш, ҳужжатларнинг бир тилдан бошқа тилга тўғри таржима қилинганлигини шаҳодатлаш электрон рақамли имзодан фойдаланган ҳолда расмийлаштирилади;\n👉 аризалар электрон рақамли имзодан фойдаланган ҳолда ҳамда видеоконференцалоқа орқали расмийлаштирилади.\nМасофадан туриб хизмат кўрсатилганда расмийлаштирилган ҳужжатларни мижозга курьер хизмати орқали етказиб бериш имконияти яратилади.\n2024 йил 1 январга қадар нотариал архивда сақланаётган кўчмас мулкка бўлган ҳуқуқни вужудга келтирувчи битимлар рақамли кўринишга ўтказилади.\n77.6K views 08:29\nҲукумат қарори (751-сон, 09.09.2019 й.) билан Ўзбекистон фермер, деҳқон хўжалиги ва томорқа ер эгалари кенгаши Раҳбарлари ходимларни Тошкент шаҳри ва Тошкент вилоятида доимий прописка қилиш тўғрисида илтимоснома киритиши мумкин бўлган давлат органлари ва бошқа давлат ташкилотлари рўйхатига киритилди.\nЭслатиб ўтамиз, Рўйхатда шу пайтгача 87 та ташкилот мавжуд эди.\n72.1K views 10:03\nМеҳнат шароитлари ноқулай бўлган ҳудудлар рўйхати белгиланди\nҲукумат қарори (743-сон, 06.09.2019 й.) билан Табиий-иқлим ва маиший шароитлари оғир ва ноқулай бўлган жойларда ишловчи ходимлар меҳнатига ҳақ тўлашга туман коэффициентларини, шунингдек, уларга ҳар йили бериладиган қўшимча таътилнинг энг кам муддатини белгилаш ва қўллаш тартиби тўғрисидаги низом тасдиқланди.\nЙиллик устама ва йиллик қўшимча таътиллар табиий-иқлим шароитлари оғир ва ноқулай бўлган жойлар рўйхатига киритилган жойларда ишларни бажарувчи барча ходимларга қўлланилади ва берилади.\nБунда устама миқдори ушбу жой учун белгиланган тегишли коэффициентни иш ҳақи суммасига кўпайтириш орқали белгиланади.\nУстамалар ходим ушбу жойда яшаши ёки яшамаслигидан қатъи назар иш жойи бўйича тўланади.\nРўйхатда кўрсатилган ҳудудларга бир ойдан ортиқ муддатга хизмат сафарига юборилган ходимларга ҳам мазкур ҳудудда бўлган вақти учун ушбу жой учун назарда тутилган миқдорда устама тўланади.\nБунда устама меҳнатга доир қонун ҳужжатларида назарда тутилган сафарларда харажатларни қоплаш учун тўловдан қатъи назар тўланади.\n100.1K views 10:26\n“Ўзбекистон Республикасида нотариат тизимини тубдан ислоҳ қилиш чора-тадбирлари тўғрисида”ги Президент Фармони\n96.0K views 13:23\nДавлат бюджети маблағлари ҳисобига сақланадиган ташкилотларда банд бўлган хизматчиларнинг кенг тарқалган лавозимлари ходимлари айрим тоифалари меҳнатига ҳақ тўлаш бўйича разрядлари\n83.6K views 13:54\nАдлия вазирлиги, Коррупцияга қарши курашиш бўйича республика идоралараро комиссияси ҳамда Бирлашган Миллатлар Ташкилотининг Тараққиёт дастури ҳамкорлигида ташкил этилган танлов ўз ниҳоясига етди.\nТанловга 5 та номинация бўйича 70 нафар иштирокчидан 400 га яқин материал келиб тушди.\nҲакамлар ҳайъати ушбу материалларни танлов низомига мувофиқ ўрганиб чиқиб баҳолади.\nМарҳамат, ғолиблар билан танишинг: ⬇\n✅“Энг яхши журналистик материал учун” номинацияси ғолиблари:\n👉 1-ўрин: Отабек Сафаров – Ҳуқуқий маълумотлар билан тўғри ишланган ва ўзига хос услубда ёзилган “Қаерда бўлса ҳам... Қанча бўлса ҳам... Кимдан бўлса ҳам” материали учун;\n👉 2-ўрин: Маруса Ҳосилова – Коррупциянинг сабаб ва оқибатларини очиб беришга қаратилган “Бешикдан то қабргача... ёки коррупция “пиллапоя”лари”, “Ҳеч қачон очилмайдиган жиноятлар ёхуд ёпиғлиқ қозонлар қачон очилади?” каби туркум материаллари учун;\n👉 3-ўрин: Ортиқбой Курамбаев – Коррупцияга қарши курашишни ёритишда янгича ёндашуви – “Йигит омон бўлса” эссеси учун.\n✅“Энг яхши блогпост учун” номинацияси ғолиблари:\n👉 1-ўрин: Тўлқин Эшбеков – Мавзуга ёндашишда узоқ йиллик тажрибага таянилгани ҳамда коррупция ҳолатларини бартараф этишда самарали таклифлар билан чиқилгани жиҳатдан “Қоч, коррупционер келяпти!” блогпости учун;\n👉 2-ўрин: Наргиза Юнусова – “Бефарқ бўлманг! Сиз қай бирини танлайсиз?”, “Коррупцияни тугатиш учун бизга нима тўсқинлик қилади?” блогпостлари орқали коррупция манзараларини кенг жамоатчиликка содда ва тушунарли очиб берганлиги учун;\n👉 3-ўрин: Азизбек Вафоев – Коррупциянинг жамият равнақига, етук кадрлар шаклланишига салбий таъсири бўйича кузатувлар акс этган “Талаба ва ректор суҳбати” материали учун.\n✅“Энг яхши юмористик асар (карикатура, ҳажвия ва ҳоказо) учун” номинацияси ғолиблари:\n👉 1-ўрин: Жаҳонгир Исмоилов – Порахўрлик, фирибгарлик, таъмагирлик, қонунни менсимаслик каби иллатлар қаламга олинган ҳамда ўзига хос шакл ва услубда акс эттирилган ҳажвий ҳикоялар тўплами учун;\n👉 2-ўрин: Бобур Расулов – Коррупция оқибатлари таъсирчан ва тушунарли талқин қилинган туркум карикатуралари учун;\n👉 3-ўрин: Феруза Раҳмонқулова – Материалнинг тил ва услуб жиҳатдан ўқишлилиги билан “Мен пора олмайман!” ҳажвияси учун.\n✅“Энг яхши видеоролик сценарийси учун” номинацияси ғолиблари:\n👉 1-ўрин: Шокир Ҳолиқов – Ҳолатни ифодалашда бадиий юксак, таъсирчан ёндашилгани жиҳатдан “Коррупция бўлмаганида ҳаммаси бошқача бўларди!” сценарийси учун;\n👉 2-ўрин: Нурмуҳаммад Жумағулов – Келажак авлодни ёмон иллатдан ҳимоялашга, уларни асраб-авайлашга қаратилган “Кичкинага катта тарбия” туркум сценарийлари учун;\n👉 3-ўрин: Неъматжон Атамуратов – Воқеликлар қиёсан талқин этилган “Келажагингни коррупцияга алмаштирма!” сценарийси учун.\n✅“Энг яхши флаер, буклет, баннер, плакат учун” номинацияси ғолиблари:\n👉 1-ўрин: Жасурбек Тожибоев – Дизайн ва маълумотлар уйғунлиги жиҳатдан “Фарзандларингиз қувончини порага алмаштирманг!” флаер, буклет, баннер намуналари учун;\n👉 2-ўрин: Аслиддин Абдувоитов – Коррупцияга қарши биргаликда курашишни тарғиб қилувчи плакат (рассомлик иши) учун;\n👉 3-ўрин: Бекзод Усанов – “Биз коррупцияга қаршимиз!” флаер, буклет, баннер намуналари учун.\nТанловнинг ҳар бир номинацияси бўйича ғолиблар қуйидаги қимматбаҳо совғалар билан тақдирланади:\n• 1-ўрин – Samsung Galaxy S10;\n• 2-ўрин – Notebook;\n• 3-ўрин – телевизор.\n❗Ғолибларни тақдирлаш маросими 2019 йил 13 сентябрь куни Адлия вазирлигида (Тошкент шаҳри, Сайилгоҳ, 5) бўлиб ўтади.\n79.1K views 14:19\n88.4K viewsedited 15:30\nАтом энергиясидан фойдаланиш тўғрисида Қонун қабул қилинди\nАтом энергиясидан тинчлик мақсадларида фойдаланиш тўғрисидаги Қонун (ЎРҚ–565-сон, 09.09.2019 й.) Президент томонидан имзоланди.\nУшбу Қонунга кўра, атом энергиясидан фойдаланиш объектлари давлат мулки ёки Президент томонидан белгиланадиган юридик шахслар мулки ҳисобланади.\nМазкур объектлар рўйхати Президент томонидан тасдиқланади.\nЭнергетика вазирлиги ушбу соҳадаги ваколатли орган ҳисобланади ва атом энергетикасини ривожлантириш соҳасида ягона давлат сиёсатини амалга оширади.\nСаноат хавфсизлиги давлат қўмитаси эса атом энергиясидан фойдаланиш хавфсизлигини давлат томонидан тартибга солувчи махсус ваколатли орган ҳисобланади.\nҚонунга мувофиқ, фуқаролар ядровий қурилмалар хавфсизлиги тўғрисида тегишли давлат органларидан ахборот сўраш ва олиш, танишиш, ядровий қурилмалар пунктларига белгиланган тартибда ташриф буюриш ҳуқуқига эга.\nШунингдек, Қонунга кўра, ядровий қурилма зоналарида рухсат этилмаган йиғилишлар ва бошқа оммавий тадбирлар ўтказиш тақиқланади.\nҚонун билан радиоактив чиқиндиларни Ўзбекистон ҳудудига олиб кириш ва олиб чиқиш масаласи ҳам тартибга солинган бўлиб, унга кўра республика ҳудудига фақат илгари олиб чиқиб кетилган радиоактив чиқиндилар ва қайта ишлаш маҳсулотлари олиб кирилишига йўл қўйилади.\n80.7K views 05:23\n80.9K views 07:03\nКинология ходимлари учун қабул квотаси ажратилади\nИчки ишлар органларининг кинология хизматлари фаолиятини тубдан такомиллаштириш чора-тадбирлари тўғрисидаги Ҳукумат қарори қабул қилинди (750-сон, 09.09.2019 й.).\nҚарорга мувофиқ, ички ишлар органларининг хизмат итлари наслчилик питомниги, кинология хизматлари фаолиятини мувофиқлаштириш бўлимлари ҳамда туманлараро кинология гуруҳлари ташкил этилди, уларнинг вазифалари белгиланди.\n✅ Қарорга кўра:\n👉 оғир, ўта оғир, шахсга қарши жиноятларни хизмат итлари иштирокида фош этган кинология ходимига меҳнатга ҳақ тўлаш энг кам миқдорининг икки баравари миқдорида пул мукофоти берилади;\n👉 кинология бўлинмалари ходимлари учун ҳар йили Ички ишлар вазирлиги Академиясида сиртқи таълим олишга қабул қилинадиган ходимлар умумий сонининг бир фоизи миқдорида қабул квотаси ажратилади.\nҚарор билан Ички ишлар вазирлигининг алоҳида хизмат кўрсатган ходимлар учун “3 - тоифали кинолог”, “2 - тоифали кинолог” ва “1 - тоифали кинолог” идоравий кўкрак нишонлари таъсис этилди.\nШунингдек, қарор билан кинолог ходимларга қўшимча устама тўланадиган махсус малака тоифаси бериш тартиби тўғрисида низом тасдиқланди.\n✅ Низомга кўра, махсус малака тоифаси учун тўлов меҳнатга ҳақ тўлаш энг кам миқдорининг:\n👉 “3 - тоифали кинолог” учун – бир баравари миқдорида;\n👉 “2 - тоифали кинолог” учун – икки баравари миқдорида;\n👉 “1 - тоифали кинолог” учун – уч баравари миқдорида белгиланди.\n85.8K viewsedited 09:26\nХусусий нотариуслар бўйича 5 муҳим савол\n91.2K views 12:16\n“Баъзи давлат органларининг фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида” Қонун Президент томонидан имзоланди (ЎРҚ-566-сон, 10.09.2019 й.).\nСудлар тўғрисидаги Қонунга киритилган ўзгаритишларга кўра, эндиликда судьялик учун 35 ёш бўлиш талаб этилади (илгари 30 ёш эди).\n80.8K viewsedited 04:44\nИстеъмолчилар ҳуқуқларини ҳимоя қилишнинг ҳуқуқий ва институционал тизимини тубдан такомиллаштириш чора-тадбирлари тўғрисида Президент Фармони қабул қилинди (ПФ-5817-сон, 11.09.2019 й.)\nФармон билан Монополияга қарши курашиш қўмитаси ҳузурида Истеъмолчилар ҳуқуқларини ҳимоя қилиш Агентлиги ташкил этилди.\nАгентлик истеъмолчилар ҳуқуқларини ҳимоя қилиш ва реклама бозорини тартибга солиш соҳасида ягона давлат сиёсатини ишлаб чиқади ва амалга оширади.\nФармонга кўра, Агентликка истеъмолчилар ҳуқуқ ва манфаатларини ҳимоя қилиш, уни бузган шахсларга нисбатан чора кўриш учун судга мурожаат қилиш каби ҳуқуқлар берилди.\nШунингдек, Агентлик чакана савдо ва хизмат кўрсатиш шохобчаларида товар ва хизматларнинг назорат харидини ўтказиши, уларни экспертизадан ўтказилишини ташкил қилиши мумкин.\nАгентлик ва Қўмитанинг ҳудудий бошқармалари судга киритиладиган даъволар бўйича давлат божи тўлашдан озод қилинади.\nАгентликка Қўмита раисининг тақдимномасига биноан Вазирлар Маҳкамаси томонидан лавозимга тайинланадиган ва лавозимидан озод этиладиган директор раҳбарлик қилади.\n75.2K views 05:03\nМамлакат ижтимоий ҳаётида фаол иштирок этаётган ёш оилаларни уй-жой билан таъминлашни такомиллаштириш чора-тадбирлари тўғрисида Ҳукумат қарори (760-сон, 11.09.2019 й.) қабул қилинди.\nҚарорга кўра, ёш оилалар учун қурилаётган 2116 та уй-жой қиймати дастлабки бадалининг 65 фоизигача бўлган қисми Ўзбекистон ёшлар иттифоқи маблағи ҳисобига 7 йил муддатга қайта молиялаштириш ставкасининг 50 фоизига тенг бўлган ставкада ссуда тариқасида ажратилади (ҳозирга қадар бошланғич бадал Ўзбекистон ёшлар иттифоқи томонидан тўлиқ тўлаб берилган).\nШунингдек, ипотека кредити бўйича биринчи 5 йил ниҳоясига етгач кейинги бутун муддат учун ҳисобланган қайта молиялаштириш ставкасига тенг миқдордаги фоизларнинг 25 фоизи Ўзбекистон ёшлар иттифоқи маблағи ҳисобига тўланади.\n✅ 2020 йилдан бошлаб қуриладиган уй-жойлар учун:\n👉 дастлабки бадаллар ҳамда кредит бўйича биринчи беш йилдан кейинги фоиз тўловлари ёш оилаларнинг ўз маблағлари ҳисобига амалга оширилади;\n👉 кредитдан фойдаланишнинг биринчи 5 йили давомида ҳар йили фоиз ставкаси қатъий белгиланган 7 фоиздан қайта молиялаштириш ставкаси даражасигача босқичма-босқич ошиб борадиган ставкада ва кейинги даврда қайта молиялаштириш ставкасида белгиланади.\n87.9K views 05:20


Эътибор ва ғамхўрлик — инсоний бурч / ADOLAT ижтимоий-сиесий газетаси\nЮртимиз тинчлиги ва равнақи йўлида хизмат қилган кексаларга алоҳида ҳурмат-эътибор кўрсатиш, аждодлар хотирасини ёд этиб, эзгу ишларини давом эттириш, халқимизга хос азалий қадриятга айланган. Айниқса, Иккинчи жаҳон урушида ҳалок бўлган юртдошларимиз хотирасини ёд этиш, оловли жанггоҳлардан омон қайтган, оғир кунларни сабр-бардош билан енгган фахрийларимизга юксак эҳтиром, меҳр-оқибат кўрсатишга давлатимиз алоҳида эътибор қаратиб келмоқда.\nПрезидентимизнинг шу йилнинг 23 апрель кунги “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарори ҳам бунинг ёрқин далили бўлди.\nАйни кунларда барча давлат ва жамоат ташкилотлари қаторида Ўзбекистон “Адолат” социал-демократик партиясининг ҳудудий ва маҳаллий ташкилотлари томонидан ҳам жойларда кексалар ҳолидан хабар олиниб, улар иштирокида учрашувлар, маданий-маърифий тадбирлар ўтказилмоқда.\nАна шундай тадбирлардан бири Ўзбекистон “Адолат” СДП Марказий аппарати ташаббуси билан жорий йилнинг 6 май куни “Эътибор ва ғамхўрлик – инсоний бурч” шиори остида ташкил этилди.\nУнда Қонунчилик палатаси депутатлари, партия Марказий аппарати ва Тошкент шаҳар кенгаши ходимлари, Ўзбекистон “Адолат” СДП фахрийлар кенгаши аъзолари, нуронийлар, жамоатчилик вакиллари, фаол сафдошларимиз иштирок этишди.\nТадбирда дастлаб партиянинг бирдамлик тамойилига ҳамоҳанг равишда республикадаги миллий маданий марказлар фаоллари билан учрашув бўлиб ўтди. Самимий мулоқот тарзидаги учрашувда ўзбек халқининг энг қийин шароитларда ҳам бағрикенглик намунасини кўрсатган ҳолда уруш даврида эвакуация қилинган кўплаб аҳолини ўз бағрига олгани, ўз уйидан жой бергани, нонини улар билан бирга баҳам кўрганлиги ёдга олинди. Бугунги кунда юртимизда ҳукм сураётган дўстлик, миллатлараро тотувлик ва бирдамлик муҳити — тинчлик ҳамда барқарорлик, амалга оширилаётган ислоҳотлар самарадорлигининг энг муҳим омили эканлиги қайд этилди.\n— Хотира ва Қадрлаш куни ўз номи билан қадрлаш байрамига айланиб кетмоқда, — деди Қозоқ миллий маданий маркази фаоли 95 ёшли Бексеит ота Баймурзаев. — Уруш дегани асло бўлмасин, биз кўрганни сизлар кўрманглар. Киев, Прагада, сўнгра Японияга қарши Манжурия ҳудудидаги жангларда қатнашдим. Шукрки, бугун мамлакатимизда тинчлик, осойишталик ҳукмрон. Узоқ йиллар меҳнат қилган педагог сифатида сўнгги йилларда халқ таълими тизимидаги ўзгаришларни алоҳида қайд этишни истар эдим. Қўшни мамлакатлар билан дўстлик алоқалари яхшиланиши, жорий йилнинг Ўзбекистонда Қозоғистон йили деб эълон қилиниши, Қозоғистон Президенти Қосим-Жомарт Тоқаевнинг юртимизга ташрифи, икки давлат раҳбарлари ўртасидаги мулоқотларни катта қизиқиш билан кузатиб бордик.\n— Бағрикенглик ўзбек халқи маънавияти ва маданиятининг ажралмас қисми ҳисобланади. — дейди Ўзбекистон халқ артисти, “Симхо” бухоро яҳудийлари миллий маданий маркази раиси Вилоят Оқилова. — Бунга биз энг қийин даврлар ҳисобланган уруш йилларида шахсан гувоҳ бўлганмиз. Бугунги кунда ҳам юртимизда нафақат ижтимоий-иқтисодий, сиёсий соҳалар, балки заминимизда истиқомат қилиб келаётган турли миллат ва элатлар ўртасида дўстлик ришталарини янада мустаҳкамлашга ҳам алоҳида эътибор қаратиб келинмоқда. Ўзбекистондаги барча миллатлар ва элатларнинг тарихи, маданияти, маънавий қадриятлари, анъана ҳамда урф-одатларини асраш ва ҳар томонлама ривожлантириш, жамият ва давлатни барқарор ривожлантиришда муҳим аҳамият касб этади.\nЙиғилишда иштирок этган қирғиз, уйғур, рус, украин миллий маданий марказлари фаоллари ҳам юртимизда ҳукм сураётган дўстлик, миллатлараро тотувлик ва бирдамлик муҳити, тинчлик ҳамда барқарорлик мамлакатимиз тараққиётининг муҳим омили эканини қайд этишди.\nШундан сўнг партия депутатлари ва фаолларидан иборат гуруҳ Иккинчи жаҳон уруши қатнашчилари, фронт ортида меҳнат қилган фахрийлар, бугунги кунда кексалик гаштини сураётган боболарни эъзозлаб, ҳолидан хабар олиб, уларга юксак ҳурмат ва эҳтиром кўрсатишди. Жумладан, Тошкент шаҳрида истиқомат қилаётган кекса ёшдаги инсонларнинг уйларига ташриф буюрилди ва совға-саломлар билан кўнгиллари шод этилди.\nДориламон кунлар шукронасида, невара-эваралари ардоғида яшаётган Мағфурат момо Вагапова 93 ёшда.\n— Тинчлик — бу энг буюк неъмат, ўша машъум уруш йилларида бу кунлар биз учун армон эди, — дейди Мағфурат ая. — Уруш даврида нафақат жанггоҳларда, балки фронт таъминоти учун оғир меҳнатда қанчадан-қанча тенгдошларимиз, фарзандларимиз ва кексаларимиз қурбон бўлишди. Шу кунларга етказганига шукр. Менинг шу ёшга киришим, бугунгидек тетик бўлишим юртимиздаги тинчлик, биз кексаларга кўрсатилаётган ҳурмат ва эътибор туфайлидир.\nСамимий руҳда ўтган ҳар бир хонадондаги суҳбатда фахрийларимизнинг юртимиз тинчлиги, халқ фаровонлиги, турмушимиз осойишталигини таъминлашда кўрсатган заҳматли меҳнатлари бугунги баркамол авлоднинг улғайишида улкан ҳисса эканлиги таъкидланди.\nСуҳбатлар давомида катта ҳаётий тажрибага эга бўлган кексаларимиз юз-кўзидаги хотиржамлик ва шукроналикни кўриб, юртимизда амалга оширилаётган ислоҳотларнинг нечоғлик инсонпарварликка асосланганини янада чуқурроқ ҳис қилдик.\nСўнгра тинчлик йўлида жасорат қўрсатган табаррук ёшдаги нуронийларни кейинги йилларда Тошкент шаҳрида амалга оширилаётган ижобий ишлар, бунёдкорлик намуналари билан таништириш мақсадида шаҳарнинг диққатга сазовор жойлари, муқаддас қадамжолари, янги қурилаётган иншоотлар бўйлаб саёҳат амалга оширилди. Ушбу саёҳат давомида юрт озодлиги ва равнақи учун жон фидо қилган ватандошларимиз хотирасига ҳурмат бажо келтириш, ўтганларни хотирлаш учун Шаҳидлар хиёбонига ташриф буюрилди. Партия фахрийлари ва фаоллари, депутатлар ҳамда “Ёш адолатчилар” қаноти аъзолари иштирок этган мазкур уч авлод учрашувида уруш қатнашчилари ва фронт ортида хизмат қилган фахрийлар йиғилганларга дунё халқлари бошига мусибат солган машъум уруш, ўша оғир кунларни матонат билан енгиб ўтган ота-боболаримизнинг енгилмас иродаси, чексиз матонати ҳақида сўзлаб бердилар.\n— Биз ўз кўзимиз билан кўрган бешафқат урушда қатнашган, жанггоҳларда ҳалок бўлган юртдошларимизнинг жасоратини ҳеч қачон ёдимиздан чиқармаймиз, улар хотираси олдида ҳамиша бош эгамиз, — дейди Иккинчи жаҳон уруши иштирокчиси Равиль ота Аскаров. — Суронли дамларда олов ичида қолган бир миллионга яқин оила ва болалар Ўзбекистонга кўчирилган. Олижаноб халқимиз охирги бурда нонини улар билан баҳам кўргани ҳам катта жасорат эди.\nСаёҳатни давом эттирган фахрийлар янгиланаётган Тошкентнинг рамзига айланиши кутилаётган Tashkent City, Humo arena, Ислом цивилизацияси марказида ҳам бўлишди. Мамлакатимиз шаҳарсозлигида янгилик бўлган мазкур иншоотлар Ўзбекистон тараққиётининг омили бўлиб хизмат қилишига тилак билдиришди.\n— Биз уруш бошланганда бола эдик, — деб хотирлайди Мария Коморова. — Ленинград қамалидан сўнг бизни ўзбекистонликлар бағрига олдилар. Ўшанда 12 ёшли қизалоқ эдим. Кийинтириб, тўйдириб, даволаган ҳам шу халқ. Шу йиллар давомида биз ўзимизни ҳеч қачон бегона ҳис этмадик. Тошкент, Ўзбекистон Ватанимизга айланди. Албатта, “Адолат” социал-демократик партиясининг икки қаватли автобусда Тошкент бўйлаб саёҳат уюштирганлиги тарихни, болалик йилларимизни кўз олдимизда гавдалантириб, замонавий Тошкентни қайтадан кашф этганимиз билан ёдимизда қоладиган бўлди.\nАйтиб ўтиш лозимки, байрам арафасида кўтаринки руҳда ва шоду хуррамлик билан ташкиллаштирилган тадбир Иккинчи жаҳон уруши қатнашчилари ва фахрийларнинг тинчлик йўлида кўрсатган матонати, мардлик ва жасоратининг аҳамиятини кенг аҳоли қатлами, айниқса, ёшлар ўртасида тушунтириш, тарғиб ва ташвиқ қилишга, ёш авлодни Ватанга муҳаббат, миллий ва умуминсоний қадриятларга ҳурмат руҳида тарбиялашда муҳим аҳамият касб этади.


ЎзА - Давлат харажатлари ва молиявий ҳисобдорлик бўйича PEFA тез орада ўз хулосасини беради\n06.12.2018 18:25 Чоп этиш версияси\nДавлат харажатлари ва молиявий ҳисобдорлик бўйича PEFA тез орада ўз хулосасини беради\nАввал хабар қилганимиздек, давлатимиз раҳбарининг 2018 йил 22 августдаги “Бюджет маълумотларининг очиқлигини ва бюджет жараёнида фуқароларнинг фаол иштирокини таъминлаш чора-тадбирлари тўғрисида”ги қарори бўйича Молия вазирлиги томонидан Ўзбекистон Республикасида давлат харажатлари ва молиявий ҳисобдорлик методологияси мезонлари асосида давлат молиясини бошқаришнинг самарадорлигини баҳолашни ўтказиш чораларини кўриш белгиланган. Шу талабларга асосан Жаҳон банки ва Европа Иттифоқи делегацияси Тошкентда бўлиб, давлат харажатлари ва молиявий ҳисобдорлигини PEFA методологияси мезонлари бўйича баҳолашдан ўтказди.\n“Пойтахт” бизнес марказида ўтказилган навбатдаги семинар давлат харажатлари ва молиявий ҳисобдорлиги бўйича якуний халқаро баҳолаш хулосалари таҳлилига бағишланди.\nЎзбекистон Республикаси Молия вазирлиги, Жаҳон банки ва Европа Иттифоқи делегацияси ҳамкорлигида ташкил этилган тадбирда мамлакатимиз ва хорижнинг молиявий ташкилотлари вакиллари иштирок этди.\nДавлат харажатлари ва молиявий ҳисобдорлигини PEFA методологияси мезонлари асосида баҳолашдан ўтказиш молиявий барқарорликни таъминлаш ҳамда ҳамкорликда инвестиция лойиҳаларини амалга оширишда муҳим омил экани таъкидланди.\nСеминарда жорий йилнинг 20 сентябридан шу кунга қадар PEFA доирасида амалга оширилган ишлар натижалари сарҳисоб қилинди. PEFA – мамлакат давлат молиясини бошқариш (ДМБ) тизими самарадорлиги даражасини акс эттирувчи диагностик механизм бўлиб, у фидуциар кафолат инструментни, яъни инвестицияларни киритиш ва кредитлаштириш йўлидаги ишончли баҳо ва тузилмадир. PEFA мезонлари асосида давлат молияси 3 натижа, 7 рукн, 31 кўрсаткич ва 94 параметр талаблари бўйича баҳоланади. Айниқса, PEFA баҳоси Европа Иттифоқи, Жаҳон банки ва бошқа халқаро ташкилотлар учун жуда муҳимдир.\nҚайд этилганидек, PEFA делегацияси ташрифи доирасида бир қатор учрашувлар ташкил этилди. Унда PEFA методологияси мезонлари бўйича баҳолаш тамойиллари ҳамда молиявий барқарорликни таъминлаш бўйича тажрибалар алмашилди.\nТашкил этилган семинарда иштирокчилар PEFA баҳолаш методологияси бўйича олинган хулосалар асосида илмий ва амалий билим, тажриба ва кўникмага эга бўлди. Баҳолаш натижалари узоқ муддатли давлат молиясини бошқаришни такомиллаштириш стратегиясини ишлаб чиқишга хизмат қилади.\nСеминарда давлат харажатлари ва молиявий ҳисобдорлиги бўйича PEFAнинг якуний хулосалари тез орада тақдим этилиши таъкидлаб ўтилди.


Boeing 737 Max самолётлари компанияларнинг касодга учрашига сабаб бўлмоқда (Видео) - Darakchi\nДУНЁ 17.08.2019, 21:02\nBoeing 737 Max самолётлари билан содир бўлган авиа ҳалокатлар дунёдаги аксарият лоукостр компанияларининг фаолиятига салбий таъсир кўрсатиб, кўпчилигининг касодга учрашига олиб келмоқда. Бу ҳақда Еuronews.com нашри ёзди.\nШу турдаги самолётлардан фойдаланишнинг тўхтатилиши ортидан Norwegian Air авиакомпанияси 15 сентябрдан эътиборан Ирландия ва Шимолий Америка ўртасидаги барча рейсларни бекор қилишини маълум қилди. Скандинавиянинг йирик лоукостери трансатлантика парвозларни амалга оширишда 18 та Boeing 737 Max лайнерларидан фойдаланар эди. Norwegian Air рейсларни сақлаб қолиш мақсадида ижарага бошқа самолётларни олган, бироқ бу компанияга 70 миллиолн еврога тушган ва яқин келажакда катта зарарга олиб келиши маълум бўлган.\nЙўловчилар учун вазият Ryanair ходимларининг келгусидаги ўтказиладиган норозилик намойишлари сабаб янада оғирлашади. Арзон парвозларни амалга оширувчи ушбу компания ҳар куни Дублинга ва у ердан тахминан 230 та рейсни амалга оширади. Қолган авиакомпанияларнинг чипта нархлари анча қиммат туради. Эфиопия ва Индонезияда рўй берган авиаҳалокатлар ортидан Boeing 737 MAX моделидаги самолётларнинг парвози бутун дунё бўйлаб тўхтатилган. Ҳозирда Boeing компанияси ушбу моделдаги самолётлар дастурий таъминотидаги камчиликларни бартараф этиш устида ишлашмоқда.


Ниҳоят, инсайдер Nokia 8’нинг илк рендерини эълон қилди! - Terabayt.Uz\nНиҳоят, инсайдер Nokia 8’нинг илк рендерини эълон қилди!\nКечагина HMD Global инсайдери бўлган манба компаниянинг навбатдаги флагмани хусусиятларини ошкор этди. Унга кўра, Nokia 8 моделига Snapdragon 835 чипи ўрнатилган, деб ёзади AndroidInsider.ru\nNokia флагмани 4 гигабайтлик тезкор ва 64 гигабайтлик ички хотирага эга бўлади. Унинг релизи шу ойнинг охиридаёқ бўлиб ўтади. Кеча тунда мобиль алоқалар ривожланиши бўйича таниқли таҳлилчи ҳисобланган Эван Бласс мазкур гаджетнинг рендерини эълон қилган.\n9to5Google ресурси вакилларининг хабар беришларича, бу суратни уларга @Evleaks тақдим этган. Аввалига у смартфоннинг Zeiss оптикасига эга қўшалоқ камераси расмини, кейин эса бутунича телефон рендерининг тасвирини чоп этган.\nСмартфон тўқ кўк рангли корпусга эга. Унинг экрани ён томонлари қайрилма шаклда, олд панелидаги механик тугмача эса бармоқ изи сканери бўлиб ҳам хизмат қилади. Овозни баландлатиш/пастлатиш ҳамда қурилмани ўчириш/ёқиш тугмачалари телефоннинг ўнг ёнида жойлашган, унинг чап томони эса бўш. Смартфон модели HMD Global TA-1012 деб аталади, у орқа панелда ёзиб ҳам қўйилган.\nNokia 8’нинг тақдим этилиш санаси ҳозирча аниқ эмас.\n#Nokia #Nokia 8 #инсайдер #рендер #эълон


Ўзбекистондаги барча афғон қочқинлари бошқа мамлакатга эвакуация қилинди – ТИВ\n18:19 / 13.09.2021\nҲарбий самолётлар ва вертолётларда Ўзбекистонга қочиб ўтган афғон қочқинлари қарийб бир ойдан буён Термиздаги ковид маркази ўрнида ташкил этилган лагерда яшаётганди.\nЎзбекистон давлат чегарасини ноқонуний кесиб ўтган ва қўлга олинган бир гуруҳ афғонистонлик собиқ ҳарбий хизматчилар ва фуқаролар 12-13 сентябрь кунлари Ўзбекистон ҳудудидан бошқа мамлакатга эвакуация қилинди. Бу ҳақда Ташқи ишлар вазирлиги расмий вакили, вазирлик матбуот котиби Юсуф Қобилжонов Kun.uz'га маълум қилди.\nТИВ матбуот хизмати Ўзбекистондаги афғон қочқинлари сони ва уларнинг қайси давлатга эвакуация қилинганини очиқламади.\nАввалроқ, Reuters ахборот агентлиги «Толибон» Афғонистонни эгаллаши арафасида Ўзбекистонга қочиб ўтган афғон учувчиларини АҚШ томонидан эвакуация қилиш бошланганини маълум қилган ва суратлар ҳам илова қилган эди.\nСуратлардан учувчилар Uzbekistan Airways самолётида учиб кетаётганини кўриш мумкин. Шунингдек, учувчилар Термиздаги лагердан чиқаётгани тасвирланган суратлар ҳам илова қилинган.\nЭслатиб ўтамиз, август ойи ўрталарда Афғонистондаги ҳарбий ҳаракатлар вақтида ҳукумат армиясининг 465 нафар учувчиси 46та ҳарбий самолётлар ва вертолётларда Ўзбекистонга қочиб ўтганди. Ўзбекистон ҳукумати учувчиларга зарур ҳимояни тақдим этган ва бир ой давомида уларни озиқ-овқат билан таъминлаган. Бу учун АҚШ ҳукумати Ўзбекистонга миннатдорчилик билдиргани ҳам маълум.\nХалқаро нашрлар эвакуация жараёни 12 сентябрь куни бошлагани ҳақида хабар беришганди, афғонистонликлар ҳозирча БАА ва Қатарга жойлаштирилиши тахмин қилинмоқда.\n13:04 / 23.10.2021\nАҚШ афғон қочқинларига ёрдам бериш учун қарийб 1 млрд доллар ажратади\n10:12 / 13.10.2021\n23:04 / 13.09.2021\nУкраинада афғон қочқинларини турмаларда жойлаштириш режалаштирилмоқда


Beeline "Bir Oy" тариф режаларида янада кўп интернет тақдим этмоқда - Terabayt.Uz\nBeeline "Bir Oy" тариф режаларида янада кўп интернет тақдим этмоқда\nBeeline алоқа оператори "Bir Oy" тариф режасида тақдим этиладиган трафик ҳажмини оширгани ҳақида хабар беради.\nЭнди 33 937,9 сўм ойлик абонент тўлови эвазига абонентлар 4G тармоғи учун 1000 Мб, барча тармоқлар учун 1000 Мб, шунингдек Facebook, Odnoklassniki ва Instagram тармоқлари учун 1000 Мб тақдим этилади.\n“Ўзбекистондаги Beeline стратегияси – бу мақбул нарх эвазига ҳар доим сифатли хизматларни тақдим этишдир. Биз мижозларимизга янада кўп мулоқот учун имкониятлар яратамиз. Янгиланган "Bir Oy" тариф режаси билан абонентлар икки маротаба кўп онлайн бўлишади. Бундай манфaатли таклифни кўп абонентларимиз яхши баҳолайдилар деб ўйлаймиз”, - дейди Unitel‘нинг тижорат директори Максим Ефремов.\nТариф режасининг қўшимча шартлари билан батафсил "Beeline Uzbekistan" мобиль иловасида, ёки Beeline сайти орқали танишиш мумкин.


21 апрел 2021, Тошкент вақти: 04:12\nСовет Ўзбекистонини 24 йил бошқарган Шароф Рашидов оламдан ўтганига 30 йил тўлди.\n1959 йилдан то 1983 йилгача Ўзбекистоннинг биринчи раҳбари бўлган Шароф Рашидовнинг ўлими тафсилотлари ҳақида турли зиддиятли маълумотлар мавжуд.\nРасмий маълумотларга кўра, Шароф Рашидов 1983 йил 31 октябрида Ўзбекистоннинг шимолига сафари давомида, Нукусда оламдан ўтган.\nШариф Рашидовнинг ўлими ҳақида хозиргача турли тахминлар ҳам мавжуд. Бу тахминларда Рашидовнинг ўз жонига қасд қилгани ëки ўлдирилгани борасида иддаолар ҳам илгари сурилади.\nШароф Рашидовни ўлими арафасида - икки кун олдин кўрган собиқ марказқўмнинг мафкура котиби Раъно Абдуллаеванинг Озодликка айтишича¸ ўша пайтдаги Совет Иттифоқи Министрлар Совети раиси ўринбосари Ҳайдар Алиев шарқ мамлакатларидан бирига учиб кетаëтиб, Тошкент аеропортида тўхтаган.\nАэропортда Ҳайдар Алиев Шароф Рашидов билан қисқа суҳбат қуриб, уни Ўзбекистон раҳбарлари устида қора булутлар қуюқлашганидан огоҳлантирган.\nБу суҳбатдан бир неча кун ўтиб, Шароф Рашидов Ўзбекистон шимолида сирли тарзда оламдан ўтди.\n1983 йил 31 октябрида Шароф Рашидов оламдан ўтганидан сал ўтиб, унга қарши танқидий материаллар Ўзбекистон газеталарининг бош мақолаларига айланди.\nБу мақолаларда Шароф Рашидов порахўр, қўшиб ëзувчи ва коррупционер раҳбар сифатида танқид қилинди.\nЎтган асрнинг 80-йилларида Совет Иттифоқи Бош Прокуратурасида ишлаган ҳуқуқшунос Николай Ивановга кўра, айнан ўша пайтда Ўзбекистондаги барча жиноятлар марҳум Шароф Рашидовнинг зиммасига юкланди.\nШаҳар марказига дафн қилинган Рашидов жасади қабрдан олиниб,Чиғатой қабристонига кўмилди.\n- Рашидов билан бирга ишлаган Иномжон Усмонхўжаев Ўзбекистон Компартиясининг 16-пленумида: "Биз у кишининг гипнози остида бўлганмиз", деб айтишгача борди, дейди Николай Иванов "Рашидовни дафн қилиш" деган ҳужжатли фильмда.\nМарказқўмнинг мафкура котиби Раъно Абдуллаева Усмонхўжаевнинг бу гапини истеҳзо билан ëдга олди.\n- Арслон ўлганида унга шоқоллар ташланишади. "Арслон" тирик бўлганида бу "шоқоллар" бўйнини қисиб юришган. Бу энди мажозий маънода. Жиддий айтадиган бўлсак, Рашидовнинг ëрдами боис лавозим соҳиби бўлганларнинг у киши ўлганидан кейин ëмонлаши менда салбий таасурот қолдирган эди, дейди Раъно Абдуллаева Озодлик билан суҳбатда.\nОрадан йиллар ўтиб Ўзкомфирқа биринчи котиби марҳамати боис лавозимга кўтарилган давлат арбобларидан бири Рафиқ Нишонов ўз китобида Рашидов ҳақида мақтовли сатрлар ëзди.\nМосквада тақдим қилинган хотира китобида "Ўзбекистонни узоқ вақт бошқарган раҳбар Шароф Рашидов шахсига алоҳида тўхталгани" тўғрисида ўтган йилнинг декабрида Озодликка берган суҳбатида айтган эди Рафиқ Нишонов:\n- Менинг кўп ишларга кўтарилишимда Шароф Рашидовичнинг роли катта.\nРашидов жуда катта эътибор билан менга қараган ва ўша кўтарилиш учун мен Шароф Рашидовичдан, албатта, қарздорман. У кишини улуғ одам деб ҳисоблайман. Ўзбекистон учун кўп хизмат қилган. Унинг характерида бир хил камчиликлари бўлган. Улар тўғрисида озгина ëзганман. Лекин Ўзбекистон учун унинг қилган хизмати жуда катта.. Уларнинг ҳаммасини эсга олдим, деган эди Рафиқ Нишонов.\nШароф Рашидов билан бир неча марта учрашган шоир Омон Матжон уни "қолоқ аграр ўлка бўлган Ўзбекистонни Совет шарқининг энг ривожланган ўлкасига айлантирган тирик сиëсий арбоб", деб билади.\nОзодлик билан суҳбатда бўлган Омон Матжон мулоҳазасича, "тийнатида миллий руҳ яширинган Шароф Рашидов Совет Иттифоқи хазинасини иложи бор қадар Ўзбекистонни юксалтиришга йўналтирган улуғ ватанпарвардир".\nРашидов даврида Ўзбекистонда рус тилига катта эътибор берилган\nЎтган асрда Совет Ўзбекистонида ижод қилган Рауф Парфи бошчилигидаги ҳурфикр шоирлар Шароф Рашидовни руслаштириш сиëсатини олиб борганликда айблашган.\nЎзбекистон халқ шоири Шукрулло қамоқдан чиққанидан кейин Шароф Рашидов ғамхўрлигини марҳаматига нойил бўлганини мамнуният билан эслайди.\n- Қамоқдан кейин у киши мени қабул қилиб моддий ëрдам кўрсатган, китобларим чоп қилинишига кўмакчи бўлган, деди адиб.\nШукруллога кўра, Компартиянинг 16-пленумидан кейин ëзувчилар Шароф Рашидовни "ëмонлаш пойга"сига тушган.\nРашидов даври ҳақидаги тадқиқот муаллифи, россиялик тарихчи Максим Токарев ўз китобида "Шароф Рашидов Совет Иттифоқидаги порахўрлик тизимидан ўз мамлакатини ривожлантириш учун фойдаланганини" ëзади.\nТошкент метроси ва телеминора Шароф Рашидов ташаббусига кўра барпо қилингани айтилади.\nШароф Рашидов 1959 йил март ойидан то умрининг охирига қадар Ўзбекистоннинг биринчи раҳбари бўлиб ишлади.\nШароф Рашидов сиëсат тарихига 1965 йилда Хиндистон ва Покистон ўртасидаги низони бартараф қилишга ҳисса қўшган арбоб сифатида кирган.\nРашидов Совет мафкурасини мадҳ қилган бир неча роман ва қиссалар муаллифи.\nБу асарлар рус¸испан¸араб ва инглиз тилига таржима қилинган.\nШароф Рашидов ëзган “Кашмир қўшиғи “ (Наргиз-Наргиз..)шеъри Ўзбеккистонлик таниқли қўшиқчи Шерали Жўраев ва “Садо” мусиқий гуруҳи тарафидан ижро қилиниб эл оғзига тушган эди.\nРашидов қаламига мансуб "Икки дил достони" ва "Ғолиблар" романлари асосида кино суратга олинган.\nЎзбекистонда Шароф Рашидовнинг номи абадийлаштирилган. Рашидов туғилган Жиззах вилоятида унга мармар ҳайкал ўрнатилган.\nШароф Рашидовнинг мармар ҳайкали\nШароф Рашидовнинг қизи Сайëра Рашидова Ўзбекистон республикаси Омбудсмени сифатида фаолият юритиб келади.\nЎзбекистон Ташқи ишлар вазири Абдулазиз Комилов Ўзбекистонни 24 йил бошқарган Шароф Рашидовнинг куëвидир.


Чоп этилган сана 01.08.2021, 17:45 муаллиф Euroasia TV\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5–10 метр/секунд тезликда эсади. Ҳарорат кечаси 23–25 даража, кундузи 36–38 даража бўлади.\nҚорақалпоғистон Республикаси, Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 22–27 даража, кундузи 35–40 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 21–26 даража, кундузи 35–40 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 20–25 даража, кундузи 35–40 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучаяди. Ҳарорат кечаси 20–25 даража, кундузи 35–40 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 20–25 даража, кундузи 33–38 даража бўлади.\nРеспубликанинг тоғолди ва тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 14–19 даража, кундузи 25–30 даража бўлади.\nPrevious article Қашқадарёда ИИБ ходимлари томонидан фуқаро ўлдириб қўйилгани ҳақида хабарлар тарқалди. Ҳолатга вилоят ИИБ муносабат билдирди\nNext article Ўзгидромет сел хавфидан огоҳлантирди


Ўзини “Қизилқумцемент” ходимаси деб таништириб юрган фирибгар аёл қўлга олинди\nНавоий вилоятининг Конимех туманида одамларни алдаб пул ундириб келган фирибгар аёл қўлга олинди. Бу ҳақда “Постда” нашри хабар бермоқда.\nАйтилишича, Таслима исмли аёл бир неча йилдан буён ўзини турли давлат корхоналари амалдори сифатида таништириб, ушбу корхоналарга иши тушган одамларга ёрдам бериш баҳонасида улардан пул ундириб келган.\nБир сафар у “Қизилқумцемент” корхонасига куёвини ишга жойлаштириш масаласида келган эркак билан танишиб қолиб, шу корхонада ишлашини айтган ҳамда ишни “битириб бериш” учун содда эркакдан маълум миқдорда тўлов талаб қилган.\nУч кундан сўнг эркак Таслимага сўралган пулларни олиб келиб берган. Шу билан аёл ғойиб бўлган.\nАлданганини тушунган эркак милицияга мурожаат қилган. Ўтказилган текширувлар асносида қаллоб фош қилинган. Тергов давомида у кўпдан буён бундай фаолият билан шуғулланиб келгани аниқланган.


«Челси» «Боруссия» футболчиларидан бирини сотиб олмоқчи\n11:45 / 25.04.2016\nГерманиянинг «Боруссия» клуби яримҳимоячиси Генрих Мхитарян Лондоннинг «Челси» жамоаси қизиқишлари доирасига тушиб қолди.\nBild нашри берган хабарга кўра, лондонликлар клуби 27 ёшли Арманистон терма жамоаси футболчисини мавсум якунига етгач сотиб олишни истамоқда. «Челси» футболчи учун 60 млн евро беришга тайёрлигини билдирган.\nМхитаряннинг ўзи ҳозирча бир қарорга келганича йўқ. Футболчининг агенти Мино Райола немис клуби билан амалдаги шартнома муддатини уч йилга узайтириш бўйича музокара олиб бормоқда. Томонлар шартномада кўрсатилган товон пули бўйича келиша олишмаяпти.\nЭслатиб ўтамиз, футболчига шунингдек «Арсенал» ва «Ювентус» клублари қизиқиш билдиришган.


"Лестер" "Челси"га қизиқиш билдирмоқда » Скачать музыку бесплатно новинки музыки 2016-2017\nКомментариев: 0 Просмотров: 191 Дата: 28-01-2016, 03:10 "Лестер" клуби "Челси" ҳужумчиси Лоик Ремига қизиқиш билдирмоқда. "Тулкилар" 29 ёшли франциялик футболчи учун 10 миллион евро таклиф қилишмоқда. Реми мавсумнинг биринчи қисмида етарлича ўйин амалиётига эга бўлмади. Шу сабабли унинг ўзи ҳам жамоасини алмаштиришга қарши эмас. - деб хабар бермоқда Stadion.uz нашри.


Устоз отангдек улуғ ёхуд Максим Рафалович билан суҳбат – Uzbekistan Taekwondo WT Association\nУстоз отангдек улуғ ёхуд Максим Рафалович билан суҳбат\nBy Taekwondo29.07.2020 No Comments\nМураббий бўлиш унинг ўзига яраша қийинчиликларига бардош бериш ҳамманинг қўлидан келавермайди. Бежизга унинг тоши оғрида деб қўйишмайди. Энг эътиборлиси мураббийлик фаолиятини бошлашдан аввал спортчи бўлса демак танганинг икки томонига ҳам эътибор беради бу инсон. Изланувчан, харакатчанг ва меҳнатсевар мураббийлар сафига биз бемалол Максим Рафаловични ҳам қўшсак хато қилмаган бўламиз. Дастлаб спортчи номини ўз танасида хис этиб, унинг сир-асрорларини мукаммал ўрганиб, техник-тактик томонларини ипидан-игнасигача тўлиқ бажара олган ҳолда мамлакат терма жамоаси сафида турли нуфуздаги халқаро мусобақаларда юрт шарафини муносиб химоя қилган Осиё чемпионати совриндори Максим Рафалович билан суҳбатлашамиз.\n– Максим Ассалому алайкум! Якка курашнинг таэквондо турини танлашингизга ким сабабчи бўлган? Спортдаги эришган натижаларинингиз хақида ўзингиздан эшитмоқчи эдим.\n– Ва алайкум ассалом! Одатда акалар ўз укаларини бирор- бир спорт турига етаклаб боради бизда эса аксинча, мени укам Никита айнан шу спорт тури билан шуғуллана бошлади ва ота-онам менга ҳеч бўлмаса ўз соғлигинг учун шуғулланиб кўр деган эдилар. Шундай қилиб мен укам билан биргаликда машғулотларда қатнаша бошладим, кўплаб дўстлар ортирдим. Вақти келиб шунчаки қизиқиш мен учун катта спорт эшигини очилишига сабабчи бўлди. Мамлакат миёсидаги мусобақалар, халқаро турнирлар ва кейинчалик Қитъа чемпионати ва Осиё ўйинларида эришган натижаларим мени терма жамоа сафида ўз ўрним бор эканлигини кўрсатди. Билсангиз ўша вақтларда манашу натижалар мен учун унча катта ютуқ эмасдек эди гўё. Энди билсам ҳар бир ғалаба, ҳар бир медал спортчи учун қадрли экан.\n– Ғалабали серияларнинг бошланиши қийин кечмадими?\n– Албатта мағлубиятсиз ғалаба бўлмайди. Кетма-кет муваффақиясизлик сўнгра 2007 йили илк бор Мамлакат чемпионатида биринчи ўринни эгаллаган бўлсамда 2013 йилга қадар халқаро мусобақаларда шохсупадан жой олиш насиб этмаган. Тажрибам ортиб боргани сари мен етакчи спортчилардан бирига айландим қитъа биринчилигида икки бор бронза медалига эга чиқдим. Осиё ўйинларида кумуш ва Гран-При турнирида учинчи ўриндан жой олдим.\n– Агарда таэквондо билан шуғулланмаганингизда спорт оламидаги қай бир турни танлаган бўлар эдингиз.\n– Очиғини айтсам ота-онам бизни профессионал даражада шуғуллунадиган спортчи бўлишимизни кутмаганлар лекин гувоҳи бўлганингиздек мен ҳам укам ҳам спортдамиз. Албатта барча ўсмирлар футболга қизиқади балки футболчи бўлишим мумкин эди. Таэквондони кўпчилик якка кураш санъати дейди тўғри рақиб билан ишлайсиз лекин ақл билан тактик харакат қилиш таэквондонинг асосий мезони, мен бу турни шахматга қиёслайман.\n– Терма жамоа таркибида эдингиз ва мураббийлик фаолиятини бошлаш фикри қачон пайдо бўлди?\n– Ўтган йили шундай қарорга келдим. Унинг устига укам Никитага ҳам ҳар томонлама ёрдам беришни ният қилдим. Айрим вазиятларда инсон ўзига тўхта деб айтмагунча давом этаверади. Мен эса кейинги босқичга ўтиш фурсати келганлигини англадим. Демак энди устозларимдек мураббий бўламан.\n– Мураббий худди оила бошидек гап. Демоқчиман уйда фарзанд ўз отасига қараб шаклланиб борса машғулотларда мураббий ҳам спортчиларни ўз фарзандидек кўриб уларга мехр бермаса салбий оқибатларга олиб келиши мумкин шундайми?\n– Бежизга айтишмайди устоз отангдек улуғ деб. Демак мураббий манашу номга муносиб бўлиши керак. Боғбон ниҳолни экиб уни суғоради, керак вақтда буталайди, керак вақтда совуқдан – иссиқдан асрайди. Бугунги кунда қўл остимда шуғулланаётган ҳар бир болага алоҳида эътибор бериб қарайман. Улар орасидан кимдир чемпион бўлар яна кимдир бошқа соҳани танлар лекин вақти келиб шу спортчилар ҳамиша машғулотларни мураббийларини эслаб юришади.\n– Мураббий ҳам тажриба ортириб бориши керак, демоқчиман мураббийлар учун шароит яратилганми? Чунки бугунги куннинг талаби замон билан ҳамнафас бўлишни тақозо этади?\n– Ўзбекистон таэквондо ВТ ассоциацияси ва Ўзбекистон Миллий олимпия қўмитаси томонидан мураббийлар малакасини ошириш учун жорий йил бошида Туркияда тренерлар курси ташкил этилди. Мамлакатимизда ҳам амалий ва назарий семинарлар ўтказилди.\n– Айни шу кунларда вазият оғир ва карантин ҳолатида мураббий ўзини қандай тутиши керак деб ўйлайсиз?\n– Барча мураббийлар билан биргаликда иш режасини тузиб олганмиз ва албатта бу ҳол бизни янги тажриба асосида иш олиб боришга ўргатди. Zoom платформаси орқали спортчилар билан онлайн машғулотлар олиб боряпмиз, муҳими рухий тетиклик ва жисмоний ҳолатни йўқотмаслик керак.\n– Асосий иш услубингиз қандай?\n– Мураббий ўз шогирдига вазифа бердими албатта уни натижасини сўраш керак. Ҳар бир бола ўқилмаган китоб- демак спортчининг кайфиятига қараб у билан гаплашишни, қалбига қулоқ солишни ўрганиш мураббий учун муҳим. Қачонки спортчи билан тил топиша олсангиз ўшанда яхши натижага эришиш мумкин.\n– Сизни кўпроқ кимлар қўллаб-қувватлайди?\n– Тушкун кайфиятда бўласизми, хурсандчилик онларидами ҳамиша ота-онам,оилам ва укам мени қўллаб-қувватлаб туради. Оиладек муқаддас гўша бўлмаса керак инсон учун. Керак бўлса улар бизнинг ғалабаларимиз учун ўзларини қурбон қилишга ҳам тайёр. Мен уларга таъзим қиламан ютуқларим ва ҳаётда ўз ўрнимни топганим учун.\n🥋🇺🇿 Ўзбекистон таэквондо WT ассоциацияси матбуот хизмати\nOldingi xabarҚуръон ва дуо кечасига марҳабо!\nKeyingi maqolaТАБОБАТ. Лимоннинг шифобахш хусусияти\nТаэквондо юлдузлари. Метиндек тобланган У Цзинъюй ҳақида 26.09.2020\nТаэквондо юлдузлари. Афғонистон қаҳрамони Роҳуллаҳ Никпай ҳақида 25.09.2020\nИБРАТЛИ ҲИКОЯ: Холис берилган қарзнинг баракоти 25.09.2020\nСАЛОМАТЛИК: Коронавирусни юқтириб олмасликнинг самарали усули маълум қилинди 25.09.2020


Ўз жонига қасд қилинган Душанбе аэропорти ходими фирибгарликда гумон қилинмоқда\nТожикистон транспорт прокуратураси Душанбе халқаро аэропорти хавфсизлик хизматининг ходими Шерафган Хўжақуловнинг ўлими бўйича жиноий ишни тергов қилиш пайтида фирибгарлик фактларини аниқлади.\nДушанбедан уч киши, шу жумладан ўз жонига қасд қилган Шарофхон Хўжақулов, транспорт прокуратураси томонидан Тожикистон Республикаси Жиноят кодексининг 247-моддаси («Фирибгарлик») бўйича жиноят иши қўзғатилди. Унга кўра, гумонланувчилардан бири, авиакомпаниялардан бирининг собиқ ходими аллақачон ҳибсга олинган.\n“Жиноят ишини тергов қилиш пайтида Шарофхон ва унинг икки шериги ўндан ортиқ фуқародан Душанбедан Россия шаҳарларидан бирига учиш учун авиачипта ваъда қилиб, пул олгани маълум бўлди. Албатта, улар ваъдаларини бажармаганлар. Терговчилар аллақачон алданган йўловчилар билан суҳбатлашишган. Бошқа фирибгарлик фактлари ҳам аниқланди, тергов давом этмоқда ”, — деди манба.\nАгар фирибгарлик фактлари тасдиқланса, жиноят иши судга юборилади. “Судланувчилардан бири Шарофхон Хўжақулов ўз жонига қасд қилди, шу сабабли унга қарши жиноят иши гумон қилинувчининг ўлими сабабли тўхтатилади”, — дея қўшимча қилди Транспорт прокуратурасидаги манба.\nАйни пайтда, Шарофхоннинг акаси Умид Хўжақулов 2 ноябрь куни Озодлик радиосига укасининг авиачипталарни фирибгарликка алоқаси йўқлигини айтди. “Мен барча алданган йўловчиларни биламан, уларнинг ҳеч бирида Шарофхонга даъво йўқ”, деди у.\n26 октябрь куни аэропорт хавфсизлик хизмати ходими Шарофхон Хўжақулов ҳаво порти биносида ўз жонига қасд қилди. Шарофхоннинг қариндошлари ўз жонига қасд қилишни бир неча ой давомида ойлик маошини тўламаганлиги ва ижарага олинган уй учун ижара қарзи билан боғлиқлигини айтди. Хўжақуловнинг амакиси Жамшид Давлатовнинг айтишича, жияни тўққиз ой давом этган иш ҳақининг кечикишига қарши ўз жонига қасд қилган. Унинг сўзларига кўра, Шарофхон квартирани ижарага олган, аммо бугун «квартира эгаси уни ижара ҳақи тўламаганлиги сабабли кўчага чиқариб қўйган». Ўз жонига қасд қилишидан олдин у унга «Жасадимни аэропортдан олиб кетинг», деб СМС хабар юборган.\nБироқ аэропорт матбуот хизмати 27 октябрь куни маълум қилишича, Шарофхон Хўжақуловнинг маоши бир тийинигача тўланган, буни банк ҳужжатлари тасдиқлайди. “Бундай эмас. Фақат 28 октябрь куни аэропортдан бизга Шарофхоннинг иш ҳақи унинг банк картасига ўтказилгани ҳақида хабар беришди ”, — дейди Умид Хўжақулов.\nЭслатиб ўтамиз, ёзда Душанбе Халқаро аэропортининг бир қатор ходимлари шу йил март ойидан бери иш ҳақи тўлаш кечикаётгани ҳақида шикоят қилишди. Кейин аэропорт маъмурияти бошқа мамлакатлар билан ҳаво алоқаси тўхтатилгандан сўнг барча аэропорт ходимлари, шунингдек, Somon Air ва Tajik Air компаниялари иш ҳақини олмасдан таътилга юборилганлигини айтди. Бироқ, қариндошларининг сўзларига кўра, хавфсизлик хизмати ходими Шарофхон Хўжақулов шу вақт давомида ишда бўлган.\nДушанбе халқаро аэропортининг турли тузилмаларида 1500 га яқин киши ишлайди.


Исландияда парламент сайловларида Мустақиллик партияси етакчилик қилмоқда\n07:41 / 30.10.2016\nИсландиядаги парламент сайловларида 80 фоиз бюллетень ҳисоблаб чиқилгандан кейин Мустақиллик консерватив партияси етакчилик қилмоқда, деб Исландия марказий сайлов комиссиясига иқтибос келтирган ҳолда хабар бермоқда РИА “Новости” ахборот агентлиги.\n"79,5 фоиз овоз ҳисоблаб чиқилгандан кейин Мустақиллик партияси етакчилик қилмоқда. Унга 30,1 фоиз сайловчи овоз берган", деб маълум қилинди комиссияда.\n2-ўринда "Сўл яшиллар" партияси 16,8 фоиз билан бормоқда. Пиратлар партияси 13,8 фоиз билан 3-ўринни эгалламоқда. Пиратлар "сардори" Биргитта Йонсдоттир бу яхши натижа эканини, партиянинг кўпчилик аъзоси парламентга ўта олишини айтган.\nИсландия альтингига (парламент) сайловлар муддатдан аввал ўтказилмоқда. Сайловлар 2017 йил май ойида ўтиши керак эди, бироқ Исландияни "Панама ҳужжатлари" чоп этилгандан кейин қамраб олган сиёсий инқироздан чиқиши учун муддатдан аввал ўтказиш белгиланди. Ҳужжатларга кўра, мамлакат бош вазири Сигмюндюр Давид Гюннлейгсонннинг рафиқаси номига Британ Виргиния оролларида офшорлар рўйхатга олингани маълум бўлганди. Шу сабабли бош вазир истеъфога кетишга мажбур бўлган.\nИсландия сиёсий инқироз гирдобида: 4 йил ичидаги учинчи сайловлар бошланди